Siwa – Lokasi Peramal Ajaib Para Firaun

560 km dari kota Kaherah, terdapat satu oasis terpencil iaitu Siwa pernah menjadi tumpuan para pemerintah sekitar Mediterranean. Ia menjadi tumpuan kerana di sinilah terletaknya seorang peramal yang didakwa mampu meramal nasib cita-cita politik dan ketenteraan mereka. Salah seorang yang percaya ialah penakluk terkenal Alexander the Great.

Bagi para pemerintah ini, sekiranya mereka mahu mendapatkan nasihat si peramal, maka mereka perlu bertandang ke sebuah kuil yang didedikasikan kepada Amun-Ra. Kuil era Mesir Purba ini didirikan sekitar abad kelapan dan ketujuh SM.

Si peramal walaupun tidak semasyhur peramal seperti Delphi di Athens, punya pengetahuan yang menjadi buruan para pemerintah dalam merencana gerakan mereka yang seterusnya. Satu lagi hakikat ialah peramal di Siwa tidak mudah diberi makan suap. Bila diberitahu apa hajat, mereka akan menyatakan kesudahannya walaupun sesetengah jawapan tidak disukai oleh si pendengar.

Antara individu yang beraspirasi sedemikian selain Alexander ialah putera Cyrus the Great, Cambyses. Cambyses yang pada ketika itu mengetuai kempen penaklukan Mesir pada 535 SM melawat Siwa dengan harapan si peramal dapat memberi restu kepada cita-citanya itu. Bagaimanapun, hasrat baginda ditolak oleh si peramal.

Murka dengan penolakan tersebut, Cambyses menggerakkan 50,000 orang tenteranya dari Luxor ke Siwa dengan tujuan memusnahkan oasis tersebut. Mengikut catatan Herodotus, hampir semua askar baginda hilang atau mati semasa dalam perjalanan ke Siwa. Tidak mustahil faktor haba dan ribut pasir boleh menjadi penyumbang kepada kemusnahan angkatan Cambyses.

Cambyses bukan satu-satunya pemerintah yang cuba merasuah atau mengugut peramal Siwa. Jeneral berdarah Sparta, Lysander juga berusaha melakukan perkara sama tetapi gagal. Bahkan, perilakunya dilaporkan kepada Sparta sekaligus mengakibatkan beliau kemudiannya dihukum mati.

Jadi, mengapa Firaun Mesir Purba tidak mengunjungi Siwa? Satu faktor yang mempengaruhi keputusan mereka ialah jarak. Jika dibandingkan dengan pusat-pusat keagamaan Mesir Purba seperti Memphis dan Luxor, kebanyakannya terletak di kawasan tebing Sungai Nil. Dengan oasis ini terletak dalam kawasan Gurun Sahara, perjalanan ke situ dianggap tidak berbaloi.

Melihat musibah yang menimpa Cambyses dan Lysander, maka Alexander tahu satu-satunya cara meraih penghormatan si peramal di Siwa ialah bertandang sendiri ke sana tanpa pasukan tentera pengiring. Dan itu yang dilakukannya pada 331 SM. Di Memphis, Alexander diiktiraf sebagai Firaun oleh para pendeta Mesir Purba. Tetapi di Siwa, baginda diangkat sebagai dewa – satu pengiktirafan yang amat penting bagi masyarakat Mesir Purba.

Bagi menawan hati orang Mesir Purba termasuk di Siwa, persembahan korban dan dedikasi dipersembahkan khas untuk Amun di Acropolis pada abad keempat SM. Malah, usah terkejut jika melihat kuil-kuil yang didedikasikan kepada Amun wujud di Greece.

Semua ini dibuat Alexander selepas mengingati pesanan gurunya dan polimath terkenal, Aristotle. Aristotle mengingatkan bahawa budaya orang Mesir Purba lebih sofistikated berbanding orang Yunani dan agama termasuk ritual didahulu oleh mereka. Disebabkan kepentingan Siwa, ada ahli arkeologi berpandangan tempat persemadian sebenar Alexander bukan di Memphis tetapi di Siwa.

Penduduk Siwa, kebanyakannya berdarah Barbar terus mengamalkan cara hidup dan agama mereka. Pengislaman mereka hanya berlaku pada abad ke-12 semasa era Fatimiyah. Disebabkan serangan oleh puak-puak Badwi, bahagian lama Siwa iaitu Aghurmi ditinggalkan. Penduduk yang memilih untuk berhijrah membuka satu petempatan baru yang dipanggil Shali.

Menjelang abad ke-19, Mesir yang ditadbir Turki Uthmaniyyah dan Dinasti Muhammad Ali memasukkan Siwa sebagai sebahagian daripada wilayah yang ditadbir mereka. Bagaimanapun, ini juga membawa ketidakstabilan berikutan tindakan penduduk yang enggan membayar cukai dan pertelagahan sesama mereka.

Raja Abbas II merupakan Raja Mesir pertama yang melawat Siwa pada 1904. Keberangkatan baginda disambut baik oleh penduduk tempatan lebih-lebih lagi atas jasanya menambahbaik sistem pengurusan air dan pengairan kawasan berkenaan. Abbas II berharap ia dapat dikembangkan lagi tetapi ia terbantut akibat Perang Dunia Pertama (WWI).

Semasa WWI, Siwa menjadi medan pertembungan dua pihak iaitu Turki Uthmaniyah dan Britain. Pihak Uthmaniyah melindungi pemimpin kumpulan Sanusi yang terlibat dalam kempen mereka menentang Itali di Libya. Kumpulan Sanusi berlindung di Siwa dengan sebahagian penduduk memilih menyokong mereka. Menjelang 1917, Siwa kembali dalam kawalan pihak Mesir yang dilindungi Britain.

Selepas Mesir mendapat sebahagian kemerdekaannya pada 1922, penguasaan Siwa ditingkatkan menerusi lawatan simbolik Raja Fuad pada 1928. Tinggal di sana selama sehari, baginda berusaha mempromosikan pemodenan kepada penduduk tempatan. Ini termasuk membina sebuah masjid baru, sebuah sekolah dan menambahbaik teknik pertanian bagi meningkatkan hasil tanaman penduduk.

Bagi meningkatkan kefahaman Islam dalam kalangan penduduk, Fuad turut melantik seorang cendekiawan agama sebagai tenaga pengajar dan imam selepas masjid di Siwa siap. Langkah ini dibuat selepas baginda mendapat tahu wujud aktiviti tidak bermoral sesama jantina wujud di kawasan berkenaan.

Semasa Perang Dunia Kedua (WWII), Siwa pernah disinggahi oleh seorang jeneral terkenal bernama Erwin Rommel pada September 1942. Beberapa bulan sebelumnya, ia dikuasai oleh Britain sebelum diusir oleh Itali dengan sokongan Afrika Korp – unit tentera Jerman yang diketuai Rommel.

Di sinilah, beliau memberitahu seorang pegawainya bernama Hans von Luck bahawa kempen Axis di Afrika Utara sudah berakhir. Telahan Rommel menjadi kenyataan sebulan kemudian menerusi kekalahan mereka di El Alamein. Pihak Itali yang berkubu di Siwa terpaksa berundur tiga bulan selepas itu.

Lebih 40 tahun kemudian, jalan tar akhirnya menghubungkan Siwa dengan bandar terdekatnya Marsa Matruh. Ini membawa kepada kehadiran pelancong yang teruja melihat oasis ini. Mengikut statistik pada 2011, Siwa menerima kira-kira 20,000 pelancong setiap tahun.

Hari ini, cabaran terbesar Mesir dan Siwa ialah bagaimana memelihara warisan budaya tempatan sambil menjana pendapatan untuk penduduk setempat. Ia merupakan satu cabaran terutama pada era pasca-pandemik Covid-19 dan inflasi yang dicetuskan akibat konflik Ukraine-Rusia.

Nota kaki

Axis – pakatan ketenteraan yang dibentuk membabitkan Jerman, Itali dan Jepun semasa WWII.

makan suap – simpulan bahasa yang bermaksud menerima rasuah

RUJUKAN

Abdessamad, F. (2022, 25 Mac). The Oracle of Siwa: How a remote oasis in Egypt drew history’s most powerful men. Middle East Eye.


Rahsia Kemenangan Piala Thomas India Didedahkan!

Pada Ahad lepas, kontinjen badminton India melakar kejutan tersendiri dalam kejohanan Piala Thomas. Mereka bergelar juara selepas berjaya mengatasi juara 14 kali, Indonesia. Lebih signifikan, ini final pertama India dalam kejohanan itu dalam tempoh 73 tahun penganjurannya.

Jika ditanya tentang rahsia kemenangan mereka, terdapat banyak elemen yang menyokong kejayaan mereka. Pertama, kemunculan generasi pemain baru yang lebih cemerlang di arena antarabangsa. Sebelum ini, sebut saja badminton India, ramai membayangkan bekas juara All England 2001 Pullela Gopichand.

Tetapi sejak beberapa tahun ini, generasi pemain perseorangan dan beregu lelaki dan wanita mula menunjukkan taring mereka di gelanggang. Lakshya Sen misalnya pernah bergelar naib juara All England 2022 dan tampil di peringkat separuh akhir Kejohanan Dunia 2021. Sementara Prannoy H. S. pula bergelar pemain nombor lapan dunia pada 2018.

Oleh sebab itu, mereka tidak gentar berdepan lawan di gelanggang walaupun lawan mereka jauh lebih terkenal.  Sen tiada masalah menundukkan pemain kelima dunia Anthony Sinisuka Ginting pada pusingan pertama final. Sementara reputasi juara dunia tiga kali Mohammad Ahsan dan Kevin Sanjaya Sukamuljo menyemarakkan semangat Satwik Sairaj Rankireddy-Chirag Shetty untuk menundukkan lawan mereka.

Harapan Indonesia untuk menghidupkan sisa perjuangan final berakhir dengan kegagalan. Ini selepas perseorangan ketiga Shesar Hiren Rustavito mudah ditundukkan oleh bekas pemain nombor satu dunia, Srikanth Kidambi. Kemenangan 3-0 India menunjukkan mereka juga mempunyai pemain berbakat setaraf dengan pemain-pemain kuasa-kuasa badminton seperti China, Indonesia, Denmark dan Korea Selatan.

Kedua, kontinjen India tampil di Piala Thomas tanpa berdepan sebarang tekanan. Ini sama sekali berbeza dengan sesetengah negara yang diberi harapan sama ada menggondol kejuaraan (Denmark dan Indonesia) atau menamatkan kemarau kejuaraan (Malaysia).

Ini sama sekali berbeza dengan India yang tidak diberi sebarang harapan langsung dalam Piala Thomas. Dalam sejarah kejohanan, mereka hanya layak sebanyak 13 daripada 32 edisi kejohanan sejak dianjurkan pada 1948. Tetapi dengan kemenangan pada Ahad lepas, ini menjadikan mereka negara keenam menggondol Piala Thomas selepas Malaysia, China, Denmark, Indonesia dan Jepun.

Selain tidak diberi harapan, India juga sentiasa berusaha untuk tidak leka sepanjang kejohanan. Label pasukan pilihan kadang-kadang boleh membuatkan pihak lawan terlalu yakin dan memandang rendah keupayaan mereka. Dengan setiap kemenangan, pengurusan kontinjen sentiasa mengingatkan mereka bahawa aspek sebegini boleh saja menjejaskan mutu permainan mereka.

Ketiga dan paling penting, keinginan kolektif untuk bermain dan menang sebagai satu pasukan. Bohonglah kalau tiada pemain menyimpan sasaran peribadi dalam kejohanan berprestij sebegini. Justeru, menjadi tanggungjawab pengurusan dan pemain senior seperti Srikanth dan Prannoy untuk memupuk semangat berpasukan dan sentiasa berusaha yang terbaik demi negara.

Prannoy sendiri mengakui beliau tidak pernah menjadi sebahagian daripada pasukan sebegini. Dengan ego kadang-kadang boleh menghalang perpaduan pasukan, hal itu perlu dicegah daripada belaku. Justeru, satu mesyuarat antara pemain diadakan dengan pemain diberi peluang meluahkan isi hati masing-masing. Setelah itu, semua diingatkan kemahuan masing-masing iaitu kemenangan dalam kejohanan tersebut.

Sebelum kejayaan Piala Thomas, pemain-pemain wanita India seperti Saina Nehwal dan PV Sindhu yang menonjol. Pemain-pemain lelaki India menyerlah tetapi tidaklah semasyhur rakan-rakan wanita mereka. Trend tersebut berubah dengan pencapaian cemerlang mereka di All England dan Kejohanan Badminton Dunia.

Malah, mengikut perancangan kontinjen Piala Uber India, mereka sepatutnya bertolak pulang ke India selepas tersingkir di peringkat suku akhir. Bagaimanapun, Persatuan Badminton India mengaturkan mereka pulang lewat untuk menyokong perjuangan kontinjen Piala Thomas India di final.

Keputusan tersebut dianggap berbaloi kerana pada akhirnya, kontinjen badminton lelaki dan wanita India meraikan kejayaan mengejut itu. Bagi Prannoy, ia merupakan satu kejayaan bersejarah bukan saja kepada para pemain. Malah, ia merupakan manifestasi kecemerlangan India dalam mana-mana acara sukan dan tidak terhad kepada kriket semata-mata.

RUJUKAN

BBC News. (2022, 17 Mei). Thomas Cup: How cricket-crazy India scripted world badminton glory.


Rampasan-Rampasan Lanun Yang Terkenal Dalam Sejarah

Ketika dunia barat mula menjumpai cara untuk meneroka dunia baru dan berlayar di lautan, ia turut mengundang amalan perlanunan yang hampir tidak terkawal. Di seluruh dunia, para lanun menjarah, merompak dan merampas kapal-kapal kerajaan dan pedagang. Berikut ialah rampasan-rampasan yang terkenal dalam sejarah.

1. Kapal Milik Mughal India, 1695 Masihi

Ketika kapal milik Maharaja Aurangzeb iaitu Ganj-i-Sawai yang diiringi oleh kapal pengiring bernama Fateh Muhammad baru sahaja pulang dari menunaikan haji di Mekah. Dunia barat mengenali Ganj-i-Sawai sebagai Gunsway. Henry Every dengan kapalnya yang bernama Fancy telah menyasarkan untuk menyerang salah satu daripada kapal daripada empayar yang terkaya di dunia ketika itu. Bersama dengan Every ialah kapal-kapal lanun yang lain yang dipimpin oleh lanun yang berbeza.

Thomas Tew’s dengan kapal Amity, Richard Want dengan kapal yang dinamakan sebagai Dolphin, Joseph Faro dalam kapal Portsmouth Adventure, Thomas Wake dengan Susannah, dan William Maze bersama The Pearl. Pada serangan pertama, mereka menyasarkan Fateh Muhammad dan berjaya memperolehi harta rampasan sekitar £50, 000 sehingga £60, 000.

Namun, mereka semua menjadi tamak. Yang disasarkan ialah Gunsway yang menyimpan harta paling kaya antara semuanya. Kapal-kapal lanun terus mengejar Gunsway, sebelum mereka bertempur diluar wilayah Surat, India. Pertempuran sengit berlaku, namun Every dan konco-konconya berjaya memenangi pertempuran ini, lalu merampas harta lebih kurang £600, 000.

Kejayaan ini menjadikan ia merupakan harta rampas lanun paling besar dalam sejarah. Selepas itu, Kapten Every yang tamakkan untuk memiliki harta itu telah menipu kapal-kapal konco-konconya, lalu melarikan bersama dengan harta sebanyak itu.

2. Tenggelamnya Armada Harta Karun Sepanyol, 1715 Masihi

Pada Julai 1715, armada Galleon Sepanyol yang membawa harta yang terlalu banyak diserang oleh taufan yang menenggelamkan kapal ini di perairan Florida, Amerika Syarikat hari ini. Kru-kru kapal Galleon ini berusaha untuk menyelamatkan sebanyak mungkin kapal yang mampu diselamatkan. Namun, khabar mengenai tenggelamnya armada kapal Sepanyol ini menarik perhatian daripada pelbagai kapal-kapal disekitarnya yang mahu menjarah apa-apa sahaja harta yang sempat dirampas oleh mereka.

Salah satu daripada kapal yang mendengar mengenai khabar itu dan sednag dalam perjalanan ialah Bersheba yang dipimpin oleh Hnery Jennings. Henry Jennings merupakan seorang pemilik kapal perang peribadi yang pernah berkhidmat ketika Perang Warisan Sepanyol dahulu.

Sesampai sahaja di tempat tenggelamnya kapal-kapal Sepanyol, dia mendapati bahawa kebanyakan harta telah pun dijarah oleh kapal-kapal yang tiba lebih awal, Namun, Jennings menyedari bahawa terdapat sebahagian daripada harta yang sempat dibawa oleh kapal penyelamat sedang dalam perjalanan ke kem yang berdekatan di pantai.

Dengan tamaknya, Jennings bersama dengan 300 orang kru kapalnya telah menyerang kapal penyelamat ini dan merampas harta sebanyak £87, 000! Tindakan Jennings ini telah membuka lembaran hidup yang baru sebagai seorang lanun dalam hidup Henry Jennings.

3. Tewasanya Kapal Perang Britrish, 1707 Masihi

John Hasley, pemilik kapal perang peribadi bersama dengan kapalnya yang bernama Charles dengan beraninya mencari gaduh dengan armada perang British di Laut Merah. Padahal ketika itu, John Hasley harus berhadapan dengan 60 buah Meriam yang disasarkan tepat ke arah kapalnya. Namun, armada kapal perang British ketika itu akhirnya berakhir dengan kekalahan dengan Charles. Charles dan kru kapalnya berjaya menawan dua buah kapal perang British dengan merampas harta setinggi £50, 000/

4. Armada Kapal Perang Portugis, 1719

Ia berlaku pada tahun 1719 di perairan Brazil apabila Bartholomew Roberts menhabiskan 2 bulan di sekitar perairan Brazil untuk mencari apa sahaja kelibat kapal untuk dirompak dan dijarah oleh mereka. Ketika mereka hampir menyerah dan mahu beransur ke Carribean, mereka tersempak dengan armada 42 kapal Portugis yang mahu masuk ke Brazil. Roberts berjaya menawan salah seorang pegawal kapal tersebut, dan memaksa pegawal tersebut menunjukkan kapal paling kaya di antara armada kapal tersebut. Pegawal tersebut menunjukkan ke arah Sagarada Familia. Kapal tersebut berjaya dirampas oleh Roberts sekaligus membolehkan Roberts merampas harta kekayaan setinggi £90, 000.

5. Kapal Pedagang India, 1613 Masihi

Thomas Tew yang juga dikenali kerana bersama dengan Henry Every merompak kapal Gunsway juga terlibat dalam sebuah rampas yang kini berlaku di Laut Merah. Ia melibatkan kapal perdagangan dari India. Pada tahun 1693, Tew bersama dengan kapal Amitynya berjaya merampas kapal dari India ini yang dianggotai oleh 300 orang tentera didalamnya. Malangnya, kapal ini tidak menunjukkan sebarang tentangan sebaliknya terus menyerah kepada Tew. Harta rampasan kapal ini mencecah sehingga £100, 000. Harta rampasan itu dibahagikan samarata mengikut pangkat menurut kod lanun yang diaanuti oleh Tew sendiri.

Rujukan:

All About History: The Book Of Pirates – Legends & Treasures Of The Golden Age Of Piracy (2017) Future Publishing Limited.

Douglas Botting (1978). The Seafarers: The Pirates. Time-Life Books.

Colin Woodward (2007). The Republic of Pirates: Being the True and Surprising Story of the Caribbean Pirates and the Man Who Brought Them Down. Orlando, FL: Houghton Mifflin Harcourt


Greta Thurnberg: Pejuang Alam Sekitar?

In case korang hairan kenapa tiba-tiba isu alam sekitar penuh menghiasi ruang berita antarabangsa, ketahuilah bahawa persidangan antarabangsa berkenaan isu alam sekitar (perubahan iklim) bernama UN Climate Action Summit telah berlangsung di New York pada semalam, 23 September 2019.

Yang mencuri tumpuan persidangan kali ini ialah adik bernama Greta Thurnberg, remaja berumur 16 tahun berasal dari Sweden. Dia menjadi ikon aktivis alam sekitar (environmentalist) sedunia selepas tindakan dia pada tahun lepas yang berponteng sekolah sebagai mogok terhadap kerajaan Sweden yang dikatakan tak ambil berat pasal isu perubahan iklim.

Jadi, budak-budak sekolah di merata dunia pun ikut teladan Greta, pakat-pakat mengadakan himpunan “Climate Strike” pada Jumaat lepas untuk menyampaikan suara environmentalist.

Benda ni bagus sebenarnya. Daripada main Tik Tok, lebih baik remaja mengambil berat pasal dunia, pasal isu global, pasal isu sejagat. Lihat Greta petah berucap di pentas dunia mengutuk pemimpin-pemimpin dunia atas kegagalan berespon terhadap perubahan iklim (https://www.facebook.com/bbcworldservice/posts/2777794505572991). “How dare you” “how dare you”. Confirm lah tahun ni Hadiah Keamanan Nobel (Nobel Peace Prize) adik ini punya.

Cuma adik Greta ni agak radikal. Bukan saja dia komited terhadap environmental cause secara peribadi malah dia mencabar mak ayah dia untuk hidup secara “carbon-free”. Antaranya, dia minta mak ayah dia jadi vegan, sebab aktiviti penternakan (sumber daging) akan menyumbang kepada pelepasan gas rumah hijau. Mak Greta adalah seorang penyanyi opera terkenal di Eropah, terpaksa bersara sebab tak boleh nak buat konsert di luar. Sebab naik kapal terbang akan menambah lagi gas rumah hijau.

Disebabkan Greta ada Sindrom Asperger, jadi mak ayah dia pun sayang dia lebih dan support anak dia. Disebabkan Greta pantang naik kapal terbang, jadi dia naik kapal layar “bebas karbon” bernama “Malizia II” belayar selama 15 hari untuk sampai ke New York.

Cuma, personal choice untuk menjadi environmentalist satu hal, menyedarkan dunia satu hal, melaksana (implement) lagi satu hal.

Ucapan Greta penuh dengan semangat dan emosi, tapi tak beri apa-apa solusi kepada isu pokok yang sedang dialami. Dia kata “People are suffering. People are dying. We are in the beginning of mass extinction, and all you can talk about is money and eternal economic growth”. Lepas habis ucapan, Greta bersama beberapa lagi aktivis remaja menfailkan petiseyen terhadap Jerman, Perancis, Brazil, Argentina, dan Turki atas “pencabulan hak asasi” mereka kerana gagal mengawal pelepasan karbon.

Orang yang berasal dari negara maju dan bebas dari keperluan, memanglah senang nak cakap begitu. Yang menjadi isu pokok pada hari ini bukan sebab orang tak sedar tentang perubahan iklim (kecuali puak-puak “climate change denier”), tapi lebih kepada soal pembahagian tanggungjawab.

Negara yang bertumpu pada sektor pertanian dan perindustrian lebih banyak melepaskan gas rumah hijau. Negara-negara ni kebanyakan negara sedang membangun. Sementara itu yang duk push agenda environmentalist ni aktivis dari negara-negara maju (terutamanya Eropah). Negara-negara ni dah lepas fasa pembangunan pertanian dan perindustrian yang banyak keluar asap, beralih ke sektor perkhidmatan yang tak keluar asap. Jadi sukar sebenarnya untuk mereka memahami dilema antara ekonomi dan alam yang dialami oleh negara sedang membangun.

Macam sekarang negara Barat duduk tekan Malaysia dan Indonesia pasal kelapa sawit, kononnya ia banyak memberi kerosakan kepada alam. Memanglah diorang boleh membangun tanpa “environmental damage” sebab mereka dulu tanam getah, gali berlian semua pun dilakukan atas bumi negara jajahan macam kita. Bila kita cuba bangun atas kaki sendiri, kita dikecam merosakkan alam sekitar.

“Green lifestyle”, “green technology” green tu green ni semua memerlukan kos. Greta marah orang naik kapal terbang, tapi berapa orang yang mampu memiliki kapal layar bebas karbon yang bernilai berjuta-juta?

Sebab tu bila aku dengar ucapan Greta ni, aku rasa “cringe” semacam. Greta ni macam bayangan kepada negara-negara maju: “privileged” dan “self-righteous”.

Ni perspektif alternatif aku lah. Jangan tuduh aku climate change denier atau anti-environmentalism pulak. Aku sokong environmentalism, cuma dalam memperjuangkan ia kita pun harus berhati-hati, tak leh terima bulat-bulat naratif yang popular dalam media antarabangsa.


Dato Seri Mohamad Hasan: Nakhoda Teknokrat Negeri Sembilan

Bila kita menyebut nama Dato Seri Mohamad Hasan, pasti ramai mengagumi Menteri Besar Negeri Sembilan yang mempunyai latar belakang teknokrat, sama seperti bekas rakan sejawatnya dari Selangor, Tan Sri Khalid Ibrahim. Dan bagi peminat setia The Patriots, pasti ramai yang tersenyum mengenang peristiwa beliau membaling kad pengadil sehingga tersangkut di atas pokok pada tahun 1977. Akibatnya, Dato Seri Mohamad dikenakan penggantungan seumur hidup oleh Persatuan Bola Sepak Negeri Sembilan (PBNS). Tetapi siapa sebenarnya beliau di mata rakyat Negeri Sembilan?

Dato Seri Mohamad merupakan anak jati Kampung Kundur Hilir dan dilahirkan pada 2 Mei 1956. Beliau merupakan anak keempat dari enam adik-beradik. Pendidikan formal pertama yang diterima beliau ialah di Sekolah Kebangsaan Datuk Akhir Zaman, Rantau. Selepas menamatkan pembelajaran di situ, Dato Seri Mohamad menyambung pendidikan menengah di Sekolah Menengah Kebangsaan Rantau. Kemudian, beliau menyambung pelajaran di Tingkatan Enam di Sekolah Menengah Kebangsaan Tuanku Ampuan Durah, Seremban. Selepas mendapat keputusan cemerlang di Tingkatan Enam, Dato Seri Mohamad melanjutkan pengajian dalam jurusan Perhubungan Antarabangsa di Universiti Malaya (UM) hingga tahun 1979.

Selepas tamat pengajian, kerjaya pertama beliau ialah sebagai pelatih di Bank Negara. Dari situ, Dato Seri Mohamad diberi kepercayaan menjawat beberapa jawatan perbankan seperti Penolong Pengurus Malayan Banking Berhad (Maybank), Pengurus Public Bank Berhad dan Pengurus Perbankan Korporat untuk Arab Malaysian Merchant Bank. Di Bank Bumiputera inilah, beliau diberi kepercayaan sebagai pengurus besar bank tersebut di London dari 1988 hingga 1992. Selepas beberapa lama berkecimpung dalam dunia perbankan, Dato Seri Mohamad berhijrah ke sektor korporat dengan dilantik sebagai Ketua Pegawai Eksekutif (CEO) Cold Storage Malaysia Berhad selama dua tahun. Seterusnya, beliau berkhidmat sebagai Pengarah Urusan Cycle & Carriage Bintang Berhad dari tahun 1994 hingga 2004. Selain itu, Dato Seri Mohamad juga pernah dilantik sebagai anggota lembaga pengarah syarikat berkaitan kerajaan (GLC), Khazanah Nasional Berhad dan Litar Antarabangsa Sepang (SIC). Beliau turut diberi kepercayaan dilantik sebagai Pengerusi Kumpulan FIMA Berhad dan menjadi penasihat Mercedes Benz Asia Pte Ltd untuk rantau Asia Tenggara.

Boleh dikatakan perjalanan beliau dalam dunia politik bukanlah bersifat kebetulan semata-mata. Ini kerana ada di antara adik-beradiknya aktif dalam parti Pertubuhan Kebangsaan Melayu Bersatu (UMNO). Abang sulungnya, Dato Azman Hasan merupakan bekas Setiausaha Badan Perhubungan UMNO Negeri Sembilan sementara adik beliau, Dato Abdul Ghani pula pernah berkhidmat sebagai Adun Rantau. Beliau bertanding pada Pilihan Raya Umum (PRU) 1999 di DUN tersebut dan berjaya menang dengan majoriti 2,770 undi mengatasi Husin Haroon dari Parti Keadilan Nasional (Keadilan). Selepas dicalonkan sebagai calon DUN Rantau menggantikan adiknya itu, Dato Seri Mohamad berjaya mengekalkan kerusi Rantau dengan kelebihan 6,199 undi mengatasi calon Keadilan, Badrul Hisham Shaharin atau Chegubard semasa PRU 2004. Berikutan kejayaan besar UMNO/Barisan Nasional pada PRU tersebut, beliau dilantik sebagai Menteri Besar Negeri Sembilan menggantikan penyandang sebelumnya, Tan Sri Isa Abdul Samad.

Semasa penggalnya sebagai Menteri Besar, beliau memanfaatkan pengalamannya dalam bidang korporat untuk memajukan ekonomi negeri tersebut. Bagaimanpun, tidak semuanya berjalan lancar kerana timbul dakwaan perpecahan dalam kalangan ahli dan pemimpin UMNO peringkat negeri hingga timbul ura-ura bahawa beliau akan meletak jawatan sebagai Menteri Besar Negeri Sembilan selepas PRU 2008. Bagaimanapun, itu tidak menghalang negeri tersebut dari mencapai Keluaran Dalam Negeri Kasar (KDNK) 2007 sebanyak 4.3%. Walaupun UMNO/BN di bawah pimpinan Dato Seri Mohamad berjaya mengekalkan majoriti pasca-PRU 2008, kejutan yang dibawa Pakatan Rakyat (PR) pada PRU tersebut mendorong beliau melakukan sesuatu yang radikal.

Untuk penggal keduanya sebagai Menteri Besar, Dato Seri Mohamad hanya menetapkan tempoh perkhidmatan Exco selama dua tahun saja pada semua anggota Exco yang dilantik. Menurut beliau, penetapan tempoh tersebut merupakan satu mesej kepada semua bahawa mereka perlu bekerja kuat demi memastikan mandat yang diberi tidak disia-siakan. Jika mereka gagal berbuat demikian dalam tempoh dua tahun, maka mereka akan digantikan dengan mana-mana Adun yang mampu bekerja. Amaran itu bukan saja terpakai kepada anggota Exco UMNO tetapi juga kepada wakil Persatuan Cina Malaysia (MCA) dan Kongres India Malaysia (MIC) peringkat negeri. Hasilnya pada tahun 2010, tiada sebarang rombakan Exco dibuat oleh Dato Seri Mohamad membabitkan pengguguran atau penambahan Exco baru. Dan pada penggal kedua beliau sebagai Menteri Besar, Negeri Sembilan terus mencatat pertumbuhan ekonomi membanggakan dengan KDNK pada tahun 2011 dan 2012 mencatat 5.2% dan 6.2%. Sementara hutang negeri kepada Kerajaan Persekutuan pula rendah dan terkawal iaitu RM254 juta dan menjadi satu-satunya negeri yang membayar hutang secara tunai kepada Kerajaan Persekutuan. Walaupun masih dihambat dengan ura-ura perletakan jawatan sebagai Menteri Besar, itu tidak menghalang kepimpinan UMNO/BN negeri mengekalkan majoriti dalam DUN Negeri Sembilan pada PRU 2013.

Dan pada penggal ketiga ini pula, Dato Seri Mohamad mengorak langkah dengan mengadakan Rancangan Struktur Negeri Sembilan (RSNS) 2045. Beliau melihat sudah tiba masanya negeri ini mencapai status negeri maju sama seperti Melaka dan Johor. Menerusi rancangan tersebut, penekanan akan diberi pada sektor pertanian, industri herba, bioteknologi, pelancongan, pembuatan dan hartanah. Tujuan perancangan ini ialah bagi memberi keseimbangan pembangunan bandar dan luar bandar. Antara konsep projek yang sedang dirancang ialah Malaysia Visionary Valley (MVV), Agropolis dan Biodiversiti. MVV merupakan projek jangka panjang membabitkan Seremban dan Port Dickson serta merupakan kesinambungan kepada projek Greater KL. Sementara Agropolis pula memfokuskan kepada konsep bandar pertanian dan membabitkan beberapa daerah seperti Jempol, Tampin dan Kuala Pilah. Manakala pembangunan diversiti pula memfokuskan kepada daerah Jelebu yang dilihat berpotensi sebagai elemen kestabilan biodiversiti negeri dan sumber air utama negeri.

Semasa penggal 2013 hingga 2018 ini juga, Negeri Sembilan terus mencatat prestasi ekonomi yang membanggakan. Pada tahun 2015 saja, negeri berjaya melepasi sasaran menarik pelaburan RM1 bilion. Dan trend ini berterusan hingga tahun ini. Antara faktor peningkatan pelaburan di Negeri Sembilan ialah dasar pentadbiran negeri yang bersifat mesra pelabur dan bilangan tanah yang sesuai untuk para pelabur mengembangkan lagi operasi syarikat mereka. Disebabkan ini juga, ia membolehkan Dato Seri Mohamad membentangkan belanjawan berimbang Negeri Sembilan berikutan kedudukan ekonomi negeri yang baik. Untuk Belanjawan Negeri 2018, kerajaan negeri memperuntukkan belanjawan sebanyak RM412 juta berbanding RM391 juta untuk belanjawan sama tahun 2017.

Melihat kepada prestasi cemerlang beliau sebagai pentadbir di peringkat negeri, maka tidak hairanlah wujud ura-ura parti ingin mencalonkan Dato Seri Mohamad bertanding di peringkat Parlimen untuk PRU 2018 untuk mengisi jawatan Kabinet. Bagaimanapun, khabar tersebut dinafikan beliau dan untuk pilihan raya kali ini, DUN Rantau masih lagi kawasan pilihan untuk bertanding. Dan seperti biasa, ura-ura perletakan jawatan kembali timbul setiap kali musim PRU. Bagi Dato Seri Mohamad, itu merupakan asam garam berpolitik dan beliau tidak ambil pusing langsung. Ini kerana keutamaannya sebagai Menteri Besar ialah memastikan mandat yang diberi bukan saja dapat memajukan negeri tetapi juga memastikan rakyat terus kekal sejahtera di bawah pentadbiran beliau. Maka bukanlah sesuatu mengejutkan mengapa ramai termasuk dari luar Negeri Sembilan mengagumi ketokohan menteri besar teknokrat ini.

SUMBER

1. Utusan Malaysia. (2004). Mohamad Hasan MB Negeri Sembilan yang baru. http://ww1.utusan.com.my/utusan/info.asp?y=2004&dt=0324&pub=Utusan_Malaysia&sec=Terkini&pg=bt_05.htm

2. Utusan Malaysia. (2008). Mohamad angkat sumpah MB Negeri Sembilan. http://ww1.utusan.com.my/utusan/info.asp?y=2008&dt=0313&pub=Utusan_Malaysia&sec=Dalam_Negeri&pg=dn_04.htm

3. Utusan Malaysia. (2008). 9 muka baru Exco Negeri Sembilan. http://ww1.utusan.com.my/utusan/info.asp?y=2008&dt=0318&pub=Utusan_Malaysia&sec=Politik&pg=po_02.htm

4. Sheikh Said Al-Jabri, Farabi. (2010). Utusan Malaysia. Exco NS dilantik semula. http://ww1.utusan.com.my/utusan/info.asp?y=2010&dt=0305&pub=Utusan_Malaysia&sec=Politik&pg=po_16.htm

5. Utusan Malaysia. (2013). N.S catat pertumbuhan KDNK 6.2 peratus 2012. http://ww1.utusan.com.my/utusan/Ekonomi/20130731/ek_18/NS-catat-pertumbuhan-KDNK-62-peratus-2012

6. Utusan Malaysia. (2013). Negeri Sembilan peneraju ekonomi baik negara. http://ww1.utusan.com.my/utusan/Rencana/20130802/re_07/Negeri-Sembilan-peneraju-ekonomi-baik-negara

7. Z Ismail, Ainol Amri. (2015). Utusan Malaysia. Negeri Sembilan dipacu cemerlang. http://m.utusan.com.my/rencana/negeri-sembilan-dipacu-cemerlang-1.47723

8. The Malaysian Times. (2016). Negeri Sembilan maju menjelang 2045. http://www.themalaysiantimes.com.my/negeri-sembilan-maju-menjelang-2045/

9. The Malaysian Times. (2017). Mohamad nafi spekulasi bertanding di Parlimen PRU akan datang. http://www.themalaysiantimes.com.my/mohamad-nafi-spekulasi-bertanding-di-parlimen-pru-akan-datang/

10. Khan, Ameer. (2017). OrangNogori.com. Kenali Tok Mat Hasan Menteri Besar Negeri Sembilan. https://www.orangnogori.com/kenali-tok-mat-hasan-menteri-besar-negeri-sembilan.html

11. Ahmad Rodzi, Tuty Haryanti. (2018). Berita Harian. Kewangan terancang Belanjawan 2018 Negeri Sembilan. https://www.bharian.com.my/berita/wilayah/2017/11/355897/kewangan-terancang-belanjawan-2018-negeri-sembilan


Pengajaran Dari Pembebasan Baitulmaqdis Sejak Zaman-Berzaman

“Trump kejam, ini semua salah Zionis!”.

Kalau kita baca sejarah dahulu. Adanya kisah sejarah hitam mahupun sejarah emas bagi umat Islam. Hari ini, kita fokus dalam 3 peristiwa hitam dan emas sahaja dan marilah kita merenung lalu berfikir secara mendalam.

1. PEMBEBASAN BAITULMAQDIS.

Hanya Nuruddin Zanki dan Salahuddin al-Ayyubi sahaja menunjukkan usaha pembebasan Baitulmaqdis (Jerusalem) daripada tangan pasukan Templar melalui beberapa siri pertempuran dalam fasa Perang Suci Kedua. Walhal ketika itu, empayar Bani Abbasiyah yang berpusat di Baghdad mempunyai ramai pasukan tentera dan kapal perang berteknologi maju. Selain itu, empayar Bani Umayyah II yang berkuasa di Andalusia mempunyai pengaruh yang luas di benua Eropah dan menguasai jalur perdagangan di Lautan Mediterrranean. Tetapi mengapa hanya Zanki dan Saladin sahaja yang berani mencabar kuasa besar persekutuan Kristian sedangkan mereka ini hanya menguasai negeri kecil Mesir dan Aleppo?

Mana umat Islam dari kerajaan lain?

2. KEJATUHAN BAGHDAD.

Kejatuhan kota Baghdad 1258 M ke atas tangan pasukan Mongol pimpinan Hulagu Khan daripada Dinasti Yuan yang berkuasa di tanah besar China, Khanbaliq (Beijing). Tiada kuasa besar Islam lain yang mampu menghalang kemaraan Mongol pada masa itu mengapa? Sedangkan pada masa itu, Dinasti Ayyubi yang memerintah di Aleppo, Dinasti Mamluk yang memerintah di Mesir, Dinasti Khawarizmi di Tabriz, Dinasti Mali di Kangaba (Afrika Barat), Dinasti Muwahiddun di Seville, kerajaan Hafsid di Tunis, Golden Horde di Sarai Batu (wilayah Mongol-Islam) dan banyak lagi. Tetapi hanya Berke Khan dari Golden Horde dan Saifuddin Qutuz dari Dinasti Mamluk yang berani menghalau pasukan Mongol keluar dari Mesir serta Baghdad.

Mana umat Islam dari kerajaan lain?

3. KEJATUHAN GRANADA.

Kejatuhan Dinasti Nasrid di Granada (1492) ke tangan pasukan bersekutu Reconquista pimpinan Ratu Isabella dan Raja Ferdinand mencetak sejarah umat Islam di-Kristian-kan beramai-ramai. Kenapa perlu bersedih? Bukankah pada waktu itu ada Dinasti Sonni di Afrika, Kesultanan Adal di Aussa, Khanate Kazan di Kazan, Kesultanan Uthmaniyyah di Edirne dan banyak lagi.

Mana umat Islam dari kerajaan lain?

Kenapa kita perlu mengatakan musuh itu kejam di dalam peristiwa pembebasan Baitulmaqdis, kejatuhan kota Baghdad dan kejatuhan wilayah Andalusia? Adakah bangsa Mongol, pahlawan Templar mahupun pasukan Reconquista dituduh kejam walhal secara zahirnya kita ini (umat Islam) yang kejam sebenar-benarnya. Tiada kerjasama mahupun keberanian untuk menghalang kemaraan musuh. Kejam tidak menghulurkan bantuan, bahkan membiarkan mereka, saudara kita dimusnahkan oleh para musuh?

7 DISEMBER 2017. Tarikh sejarah yang secara jelas membuktikan kelemahan generasi umat Muhammad pada zaman ini. Jangan menuding jari menyalahkan kerajaan-kerajaan Islam yang dahulu sekiranya anda yang sudah mengetahui akibat buruk yang bakal terjadi, anda tidak menghalangnya bahkan anda gembira mengulanginya kembali.

“Di manakah umat Islam dari kerajaan lain pada zaman dahulu?”

Jawapannya. Anda semua sudah nampak di depan mata, tanpa hijab ataupun konspirasi.

Jadinya.

Siapa yang kejam dan pentingkan diri dalam episod pengisytiharan Jerusalem (Baitulmaqdis) sebagai ibu negara Israel oleh Presiden Amerika, Donald Trump?


Bangsa Utopia

Lebih kurang 27 tahun yang lalu, kita telah melancarkan sebuah grand design yang bertujuan untuk merubah dan mencorak Malaysia yang baharu. Dalam gagasan tersebut terkandungnya sembilan teras utama yang dipercayai dapat memacu bukan sahaja negara, malah melahirkan sebuah bangsa baharu yang gagah, bersatu pada dalam apa jua keadaan dan mampu menangani segala bentuk ancaman dan masalah yang melanda. Ibarat mutan yang dilengkapi kemampuan dan kuasa yang luar biasa. Bangsa baharu itu, tidak lain dan tidak bukan ialah suatu kaum yang dinamakan sebagai Bangsa Malaysia.

Apa itu Bangsa Malaysia? Mungkin sudah ramai yang mengetahui tentang kewujudannya. Bagi yang belum mengetahui dan memahaminya, secara ringkas ia merupakan sebuah prototaip gen manusia yang diilhamkan oleh seorang doktor bernama Mahathir Mohamad pada tahun 1991. Ia merupakan sebahagian daripada projek “Wawasan 2020” yang diutarakan oleh beliau bagi melangsaikan “perkara yang tidak selesai‟ dalam agenda pembangunan bangsa. Menurut Tun M, Bangsa Malaysia diwujudkan untuk menjadikan Malaysia sebagai sebuah negara yang aman, berintegrasi di peringkat wilayah dan kaum, hidup dalam keharmonian, bekerjasama sepenuhnya secara adil dan terdiri daripada satu bangsa Malaysia yang mempunyai kesetiaan politik dan dedikasi kepada negara.

Begitulah sedikit gambaran berkenaan dengan masyarakat yang kita idamkan menjelang tahun 2020. Sekelompok manusia yang meskipun terdiri daripada pelbagai warna kulit dan berbeza agama, tetapi tetap berpadu walau apa jua badai mendatang. Masyarakat yang selari dengan keadaan dunia global. Pada masa tersebut, jangan dilabelkan atau dipisahkan mereka mengikut ras Melayu, India, Cina, Kadazan, Murut, Bajau, Iban, tetapi gelarlah mereka sebagai Bangsa Malaysia. Yang mereka ini bertutur dalam bahasa Malaysia, namun bahasa ibunda tidak dilupakan, bertoleransi dalam hal agama, namun kepercayaan ibunda masih diamalkan dan bersatu meskipun hidup dalam kepelbagaian.

Namun begitu, kurang lebih, campur tambah, tinggal tiga tahun sembilan bulan sahaja lagi kita akan memasuki tahun 2020, fizikal dan jisim Bangsa Malaysia ini masih lagi tidak terzahir. Setakat ini, yang lahir hanyalah zombi-zombi etnosentrisme. Daripada sejumlah 31 juta manusia yang menduduki daulah Malaysia, masih tiada sepuluh peratus pun masyarakat kita yang berintegrasi dengan gen-gen Bangsa Malaysia. Daripada mana-mana kaum yang wujud, tiada satu kaum pun yang berkenan untuk mengintegrasi menjadi Bangsa Malaysia. Kekebalan gen ibunda yang dikandung selama ini masih menebal sehinggakan tidak mampu untuk ditembusi oleh gen Bangsa Malaysia.

Buktinya dapat ditelusuri berdasarkan kepada beberapa perkara. Contoh yang paling mudah ialah daripada aspek pemimpin, menerusi tinjaun seharian kita, sebilangan besar pemimpin yang bertakhta di parlimen masih gagal untuk bertutur dalam bahasa Malaysia dengan baik walaupun telah menduduki tanah air ini lebih daripada usia kemerdekaan negara. Kedua, kegagalan ini juga dapat dirungkai melalui pengamatan kita dalam kehidupan seharian sebagai rakyat bawahan. Sehari-hari kita bertemu dengan etnik yang terdiri daripada latar kaum yang berlainan. Namun selama kita bertentangan mata, tidak terbit langsungkah sinar kebencian dan kecurigaan antara kita dan mereka? Untuk kali ini, kita mengaku sajalah bahawa kita saling tidak meyakini dan mencurigai antara satu sama lain. Dan untuk kali ini, kita mengaku juga yang antara dia dan kita saling membenci. Ketiga, situasi ini mungkin dapat diperjelaskan melalui laporan daripada Indeks Patriotisme dan Perpaduan Malaysia yang dijanjikan siap menjelang tahun 2017, tetapi malangnya sehingga hari ini capaian untuk memperolehi maklumat laporan tersebut masih tidak dapat dilakukan. Situasi ini sedikit sebanyak menggambarkan betapa tidak serius dan acuh tak acuhnya kita berkenaan soal perpaduan.

Cantuman daripada ketiga-tiga perkara tersebut akhirnya mengizinkan kita untuk membuat satu hipotesis bahawa Bangsa Malaysia memang tidak akan dapat direalisasikan. Tidak mungkin akan wujudnya kepelbagaian kaum yang dapat diintegrasikan menjadi sebuah bangsa yang bersatu sekiranya pemimpin dan kita, masyarakat teramai yang masih mempunyai perasaan saling mencurigai. Sepatutnya, setelah 27 tahun projek ini dilancarkan, kita tidak lagi perlu dilaungkan dengan semangat toleransi, saling hormat menghormati sesama kita dan pemupukan jati diri untuk sayangkan negara. Sebaliknya, setelah 27 tahun projek ini dilaksanakan, kita seharusnya telah mencapai satu tahap “perpaduan hakiki” seperti yang pernah digambarkan oleh Abdul Rahman Embong (2000). Perpaduan hakiki bermaksud segala yang dilakukan oleh rakyat Malaysia dalam aspek perpaduan bukan lagi didasari oleh penolakan keperluan untuk bertolak ansur. Akan tetapi, perpaduan hakiki yang perlu terzahir dalam perilaku seorang Bangsa Malaysia ialah melakukan tindakan bertolak ansur oleh kerana kita telah terbiasa dengan budaya tersebut dan sudah sedia menerima kaum lain bagi membentuk komuniti yang satu.

Kegagalan yang dilakukan oleh semua peringkat kelas di Malaysia untuk menjayakan Bangsa Malaysia akhirnya telah menyebabkan “perkara yang tidak selesai‟ dalam agenda pembangunan bangsa masih belum mampu diselesaikan. Perkara ini akhirnya telah meletakkan Bangsa Malaysia sebagai sebuah bangsa utopia. Sebaris dengan “masyarakat emas” yang terilham oleh Plato dalam bukunya Republic (380 SM) dan “komuniti manusia ideal lagi sempurna” yang diinspirasikan oleh Sir Thomas More dalam makalahnya Utopia (1516 M). Namun demikian, penulisan ini bukanlah untuk menutup pintu harapan untuk kita membina Bangsa Malaysia yang diimpikan, sebaliknya hanyalah untuk mengingatkan semula kepada kita semua bahawa kita pernah sama-sama bermimpi tentang bangsa utopia tersebut!.

Untuk bacaan lanjut:

Bernama, Indeks Ukur Tahap Perpaduan Rakyat Dijangka Siap Tahun Depan, Utusan Malaysia, 4 September 2016.

Abdul Rahman Embong, 2000, Negara bangsa: Proses dan Perbahasan, Bangi: Penerbit Universiti Kebangsaan.

Thomas More, 1516, Utopia.

Plato, Republik.


Blast From The Past: Robotech (1985 – 2013)

ROBOTECH adalah nama yang tidak asing lagi di kalangan Gen X & Y yang membesar di depan kaca TV pada awal 1990an. Setiapkali awal pagi jam 9 di TV3, ramai akan duduk depan kaca TV menanti siri ini. Bagi mereka yang membesar pada 1980an pula terkenang nostalgia siri SDF Macross & Genesis Climber Mospeada yang pernah ditayangkan RTM 1.

Ya, siri Robotech merupakan adaptasi dari 3 siri anime berlainan iaitu Super Dimensional Fortress Macross (1982), Super Dimensional Cavalry Southern Cross (1984) & Genesis Climber Mospeada (1983) yang diterbitkan oleh studio Tatsunoko di Jepun. Syarikat hartanah & pengedaran siri animasi di USA iaitu Harmony Gold (HG USA) telah membuat perjanjian pengedaran siri –siri anime ini dengan  Tatsunoko untuk pasaran luar Jepun.

Namun begitu, pada mulanya HG USA ingin mengedarkan siri-siri ini dalam bentuk asal dalam terjemahan ‘dubbing’ B. Inggeris, tetapi pada masa itu peraturan untuk siri animasi / kartun untuk ditayangkan di stesen-stesen TV USA perlu minima sekurang-kurangnya 65 episod (American weekday syndication television).

Maka disinilah HG USA menjemput Carl Macek (pengasas siri Robotech) untuk membantu HG USA & Carl Macek mendapat idea menggabungkan ketiga-tiga siri anime yang berlainan ini menjadi satu siri animasi dengan nama Robotech. Namun begitu HG USA terpaksa membeli hak nama Robotech dari sebuah syarikat permainan Revell yang terlebih dulu menggunakan nama Robotech Defenders pada model mainan robot mereka.

Carl Macek dengan kerjasama HG USA mengadaptasi siri Robotech & jalan cerita diolah sepenuhnya sehingga perjalanan cerita begitu berbeza dari siri asal. Adaptasi ini menjadikan jalan cerita siri Robotech sebagai kisah sains fiksyen peper4ng4n angkasa lepas melibatkan 3 generasi manusia mempertahankan Bumi daripada 3 siri penaklukan makhluk asing kerana berebutkan sumber tenaga asing yang dipanggil ‘Protoculture’.

Siri TV Robotech sebanyak 85 episod mula ditayangkan pada 1985 dan diulangsiar beberapa kali sepanjang akhir 1980an hingga awal 1990an di serata dunia sehingga menembusi pasaran China. Namun begitu siri Robotech tidak ditayangkan di Jepun berdasarkan perjanjian HG USA & Tatsunoko.

Jom kita selami siri Robotech ini secara satu persatu:

ROBOTECH: THE MACROSS SAGA (36 EPISOD)
Timeline: 1999 – 2014

Adaptasi dari siri SDF Macross, ia mengisahkan penemuan manusia ke atas sebuah kapal angkasa makhluk asing yang terhempas di sebuah pulau di Lautan Pasifik pada tahun 1999. United Nations (UN) mengepalai penemuan saintifik ini telah membuat keputusan demi keselamatan manusia sejagat menubuhkan United Nations Space Agency (UN Spacy) & United Nations of Earth Government (UEG).

UEG mengerah segala kekuatan kewangan, saintifik, akademik & sosio ekonomi negara-negara di Bumi dalam membangunkan semula kapal angkasa berkenaan sebagai SDF-1 Macross. UN Spacy pula telah “reverse-engineer” teknologi asing dari kapal angkasa (diberi nama SDF-1 Macross) berkenaan yang dikenali sebagai “Robotechnology” serta membangunkan pelbagai pers3njataan robotik untuk menghadapi anc4m4n makhluk asing.

Pada 2009, armada makhluk asing gergasi iaitu Imperial Zentraedi Forces yang dikepalai Breetai Kridanik & penasihatnya Exedor Folmo telah menemui kapal angkasa seorang saintis genius Robotech Master Zor yang hilang. Zor telah membelot kepada Empayar Robotech Master dengan menyembunyikan Protoculture Matrix, alat yang mampu menghasilkan sumber tenaga Protoculture.

Kapal angkasa yang dilarikan Robotech Master Zor rupa-rupanya terdampar ke Bumi & kini Armada Zentraedi dikerah memburu SDF-1 Macross yang telah diubahsuai dengan teknologi manusia. “First Robotech War” telah bermula.

Dalam keadaan serba kekeliruan, krew SDF-1 dan kapten mereka, Capt Henry J Gloval berbangsa Russia telah mengaktifkan sistem “fold” buat pertama kalinya & mendapati SDF-1 serta pulau Macross telah tiba di orbit Pluto. Selepas misi menyelamat, krew SDF-1 & anggota UN Spacy dengan pelarian Macross City seramai 80,000 orang terpaksa mencari jalan pulang ke Bumi serta diburu oleh Imperial Zentraedi Forces sepanjang perjalanan pulang SDF-1 dari Pluto ke Bumi.

Di sebalik kisah peper4ng4n dalam Sistem Solar ini, kita disajikan dengan drama kisah cinta tiga segi Lt. Rick Hunter seorang juruterbang UN Spacy dengan Lynn Minmay, seorang penyanyi merangkap selebriti remaja Macross City serta Lt Lisa Hayes, pegawai SDF-1.

Pada 2011, Bumi akhirnya hampir mvsnah akibat pengeb0m4n besar-besaran (Rain of Death) oleh 4.8 juta buah kapal angkasa Zentraedi Grand Fleet mengakibatkan berbilion manusia terk0rban namun berjaya dikalahkan UN Spacy.

Kalah jadi abu, menang jadi arang, manusia & Zentraedi terpaksa belajar hidup bersama dan membangunkan semula Bumi. Manusia mula mengadaptasi sumber tenaga Protoculture dengan kerjasama sakibaki Zentraedi yang bersekutu dengan UN Spacy setelah mendapat tahu bahawa Robotech Masters, tuan kepada Zentraedi kini dalam perjalanan ke Bumi.

ROBOTECH: THE MASTERS (24 EPISOD)
Timeline: 2028 – 2031

Adaptasi siri SDC Southern Cross. Kini generasi kedua manusia & sakibaki Zentraedi yang membesar selepas era kemusnahan “First Robotech War”, Bumi dipimpin United Earth Government (UEG) manakala UN SPACY telah berubah menjadi United Earth Defence Forces – Southern Cross (UEDF-SC) mengikut peredaran masa.

Menggunakan sumber tenaga Protoculture secara meluas, UEG & Southern Cross membangunkan semula Robotechnology bagi tujuan pembangunan pertahanan, penempatan sosio ekonomi & pembangunan tamadun manusia yang hampir mvsnah akibat penangan Zentraedi (Rain of Death) serta usaha memelihara ekosistem alam sekitar Bumi.

Pada 2029, Armada Robotech Masters telah mengepung orbit Bumi setelah mengesan kemvsnahan armada Imperial Zentraedi Forces mereka belasan tahun dulu. “Second Robotech War” bermula bila Robotech Masters memvsnahkan sistem pertahanan UEDF-SC di Bulan.

Bumi yang kini terasing dari koloni-koloni mereka di angkasa terpaksa berhadapan ser4ng4n bertali arus oleh angkatan Imperial Biroid Forces yang diketuai Warlord Zor Prime, panglima turus Robotech Masters. Walaupun jumlah armada Robotech Masters lebih kecil berbanding hamba mereka Zentraedi, tetapi kecanggihan Robotechnology mereka melebihi Robotechnology yang diadaptasi manusia berdasarkan “reverse-engineer” teknologi Zentraedi.

Bumi mula menerima kekalahan demi kekalahan serta kesan emosi ke atas anggota tentera Southern Cross yang rata-rata muda remaja rekrut antara 16 – 21 tahun. Bantuan dari koloni-koloni manusia di angkasa raya juga gagal menembusi pengepungan orbit Bumi oleh armada Robotech Masters.

Zor Prime (yang rupa-rupanya klon Robotech Master Zor, pembelot Empayar Robotech Masters) telah menyusupi unit elit Hovertank 15th Alpha Tactical Armored Corp (1th ATAC) & bertanggungjawab mendedahkan taktik, pelan ser4ng4n dan perancangan strategik Southern Cross kepada Robotech Masters.

Diselangseli pula kisah percintaan tragik antara Lt Dana Sterling & Zor Prime, Pvt. Bowie Grant dengan Musica, Robotech Master Muse, pergolakan panglima atasan Southern Cross & pengaruh “cultural contamination” pencemaran budaya manusia ke atas masyarakat Robotech Masters.

Kali ini, Robotech Masters semakin terdesak kerana bekalan Protoculture semakin berkurangan & Southern Cross pula terdesak untuk mematahkan pengepungan Robotech Masters mula melancarkan beberapa kempen serangan balas di orbit Bumi secara habis-habisan. Banyak k0rban nyawa antara kedua belah pihak, namun Robotech Masters dikalahkan juga kali terakhir akibat pembelotan Zor Prime (klon Robotech Master Zor).

ROBOTECH: THE NEW GENERATION (25 EPISOD)
Timeline: 2038 – 2044

Adaptasi GC Mospeada. Pada tahun 2031, sebaik sahaja per4ng antara manusia vs Robotech Masters tamat, Invid di bawah pimpinan Queen Mother Regess mengesan kehadiran sumber tenaga Protoculture di Bumi.

Invid melancarkan ser4ng4n mengejut & men4kluk Bumi serta merta, manakala sakibaki anggota Southern Cross (termasuk 15th ATAC) & sebahagian manusia & pelarian Robotech Masters melarikan diri ke angkasa lepas sama ada ke Marikh, koloni-koloni di Jupiter & Saturn serta koloni-koloni manusia di luar Sistem Solar.

Koloni-koloni manusia di angkasaraya bersatu di bawah United Earth Expeditionary Forces (UEEF) & Expeditonary Council berusaha untuk membebaskan Bumi dari cengk4m4n Invid. Bermulalah “Third Robotech War”

UEEF melancarkan First Earth Reclaimation Mission pada tahun 2038 oleh 10th Mars Division tetapi gagal membebaskan Bumi. Pada tahun 2042, kali ini UEEF melancarkan Second Earth Reclaimation Mission oleh 21st Mars Division pula tetapi armada ini dimvsnahkan Invid di orbit dan hanya seorang pilot iaitu Lt Cmmdr.

Scott Bernard yang terselamat & terhempas di Bumi. Scott Bernard terpaksa menubuhkan unit gerila dengan p3mb3r0ntak dikalangan manusia yang dij4j4h oleh Invid hampir 10 dekad (2031-2042). Pembelotan oleh manusia simpatisan Invid, kesukaran mendapatkan bekalan seperti sumber tenaga Protoculture, merancang ser4ng4n gerila, dan penyusupan ejen-ejen Invid samada manusia pembelot atau Invid berevolusi menyerupai manusia.

Invid jauh lebih misterius berbanding Zentraedi / Robotech Master, rupa-rupanya musuh ketat Empayar Robotech Masters & menyalahkan Robotech Master Zor yang mencuri rahsia pembuatan Protoculture dari Ratu Invid Regess menyebabkan kemudian armada Zentraedi memvsnahkan planet Invid iaitu Optera.

Hanya kerana ketamakan Robotech Masters mahu menguasai pengeluaran Protoculture. Kali ini bila ekosistem Bumi didapati sesuai menampung penanaman Invid Flower of Life di mana sumber tenaga Protoculture terhasil, Invid merancang untuk menjadikan Bumi sebagai planet mereka & manusia diperhambakan. Invid juga bereksperimentasi dengan kepelbagaian spesis Bumi untuk mendapat evolusi teragung, akhirnya mendapati evolusi Invid sebagai manusia sebagai bentuk terakhir Invid untuk tinggal selama-lamanya di Bumi.

Unit gerila Scott Bernard mengembara dari Amerika Selatan hingga ke Amerika Utara hampir 2 tahun mendapat berita bahawa Admiral Rick Hunter dari UEEF melancarkan Final Earth Reclaimation Mission untuk membebaskan Bumi.

Armada UEEF dari angkasa lepas tiba ke Bumi & rupa-rupanya jika UEEF kalah sekali lagi, UEEF akan mengebom Bumi dengan misil Neutron-S yang akan memusnahkan semua hidupan di muka bumi termasuk Invid & manusia lainnya. Invid Regess menyedari pelan ini & meninggalkan Bumi ke galaksi lain selepas memusnahkan misil pemusnah Neutron-S serta sebahagian daripada armada UEEF.

CODENAME: ROBOTECH (1985)
Timeline: 2009 – 2010

Prekuel kepada Robotech: The Macross Saga. Merupakan siri pilot awal Robotech yang disiarkan sebelum siri Robotech ditayangkan di TV. Durasi tayangan 1 jam 13 minit, ia adalah movie kompilasi Robotech: The Macross Saga, dari sudut pandangan karakter Kapten SDF-1, Capt. Henry Gloval.

ROBOTECH THE MOVIE – THE UNTOLD STORY (1986)
Timeline: 2027 – 2028

Adaptasi anime OAV Megazone 23 Part 1. Prekuel kepada Robotech: The Masters. Movie sulung Robotech yang diterbitkan oleh Cannons Film & HG USA, ia mengisahkan sistem A.I computer SDF-1 iaitu EVE menjadi virtual idol di Jepun.

Namun begitu armada awal Robotech Master telah menculik seorang anggota Robotech Research Center iatu Col. BD Andrews dan menggantikannya dengan klon mereka untuk mengintip dan mencuri sistem A.I EVE untuk mendapatkan rahsia pertahanan planet Bumi dan lokasi Protoculture Matrix. EVE terpaksa meminta pertolongan seorang mat motor jalanan iaitu Mark Landry untuk menggagalkan rancangan klon BD Andrews & Robotech Master.

ROBOTECH II: THE SENTINELS MOVIE (1992)
Timeline: 2020 – 2022

Prekuel kepada Robotech: The New Generation Mengisahkan persiapan armada Robotech Expeditionary Forces yang dipimpin Admiral Lisa Hayes & Brig. Gen. Rick Hunter untuk menghalang armada Robotech Masters dari tiba ke Bumi. Pada masa sama, Raja Invid Regent bertelagah dengan Invid Queen Mother Regess kerana perbezaan pendapat.

Invid Regent melancarkan ser4ng4n ke planet Tyrol, iaitu planet asal Empayar Robotech Masters & men4klukinya dengan unit-unit mecha Invid serta unit dron Invid Inorganics yang memvsnahkan saki-baki militia Imperial Bioroid Forces. Kemarahan Invid Regent tak dapat dibendung apabila dimaklumkan Robotech Masters sudah lama meninggalkan planet asal mereka, dan dia melakukan kek3jaman & pengh4pvsan etnik warga Robotech Masters yang terselamat.

Tyrol dij4j4h Invid Regent, manakala Invid Regess membawa separuh bangsa Invid untuk mengesan kapal angkasa Robotech Master Zor yang hilang dan menjejaki armada Robotech Master.

ROBOTECH: THE SHADOW CHRONICLES (2007)
Timeline: 2044

Sekuel kepada Robotech: The New Generation. Mengisahkan persiapan armada UEEF yang dipers3nj4t4kan dengan Robotechnology hybrid Shadow-Tech yang dikepalai Admiral Rick Hunter melancarkan ser4ng4n terakhir Final Earth Reclaimation Mission. SDF-4 Liberator dibawah pimpinan Lt Gen. Gunther Rheinhardt terpaksa mengambil alih pucuk pimpinan armada UEEF apabila SDF-3 Pioneer dibawah pimpinan Admiral Rick Hunter hilang di Omicron Sector setelah misi ujian misil pemvsnah Neutron-S.

Ser4ng4n terakhir UEEF ke atas Invid Regess hampir gagal & pucuk pimpinan UEEF menggunakan misil pemvsnah Neutron S ke Bumi. Regess mengesan Shadow-Tech & misil pemvsnah Neutron-S sebagai senjata musuh kuno nenek moyang Invid iaitu “Children of the Shadow” segera meninggalkan Bumi. Capt. Vincent Grant dengan kapal prototaip UES Icarus dalam misi Search & Rescue SDF-3 di Omicron Sector diserang makhluk asing yang turut menggunakan Shadow-Tech.

UES Icarus menyelamatkan android Janice II. Lt Cmmdr. Scott Bernard menyertai krew UES Icarus bekerjasama dengan Invid Princess Ariel dan android Janice II membongkar konspirasi Haydonite, bangsa makhluk asing yang membekalkan teknologi Shadow-Tech kepada UEEF. Teknologi Shadow-Tech & misil pemvsnah Neutron S adalah taktik Trojan Horse bangsa cybernetic Haydonite yang pernah dikenail “Children of The Shadow” untuk mengh4pvskan mana2 tamadun menggunakan Protoculture! Apakah nasib UEEF yang dikhianati?

ROBOTECH: LOVE LIVE ALIVE (2014)
Timeline: 2038 – 2045

Adaptasi OAV Mospeada Love Live Alive. Sekuel kepada Robotech: The New Generation. Dari sudut penceritaan Lt Lancer Belmont yang bakal mengadakan konsert kemerdekaan Bumi yang bebas dari penj4j4han Invid dimana dia diwawancara wartawan tentang pengalamannya ketika “Third Robotech War”.

Dia menceritakan telah menyertai serangan UEEF First Earth Reclaimation Mission oleh 10th Mars Division pada 2038. Dia seorang sahaja terselamat dan terpaksa menyamar sebagai penyanyi wanita dengan nama samaran Yellow Dancer bagi mengelakkan diburu Invid dan ejen simpatisan Invid dan bagaimana pada 2042, dia menyertai Scott Bernard dan menubuhkan unit gerila mereka sendiri menentang Invid. Dari selingan wawancara, konsert akhirnya Lancer “Yellow Dancer” Belmont bertemu kembali dengan rakan-rakan gerilanya buat kali terakhir.

ROBOTECH DALAM MEDIA LAIN

Siri Robotech turut diteruskan dalam media lain dan menjadi satu francais yang bertahan sejak 1985 sehingga sekarang. Dari pelbagai jenis komik Robotech yang diterbitkan Comico, Eternity Comics, Academy Comics, Antartic Press dari 1980an – 1990an hinggalah kepada penerbit besar dunia komik Barat seperti Wildstorm DC dan Titan Comics dari 2000an – 2010an.

Dalam dunia penulisan melibatkan koleksi 21 buah novel siri Robotech diterbitkan Del Rey hasil tulisan Jack McKinney, nama samaran duo Brian Daley & James Luceno yang merupakan penulis novel bagi francais Star Wars!

Dua permainan konsol X-Box & Playstation 2 seperti Robotech Battlecry & Robotech Invasion pada pertengahan 2000an diterbitkan oleh TDK Mediactive & Vicious Cycle. Selain itu beberapa permainan mobile-game turut dibangunkan.

Paling bertahan lama adalah siri “Role Play Gaming” (RPG) untuk komuniti RPG “pen & paper” genre Sci-Fi iaitu Edisi Pertama Robotech RPG pada 1980an-1990an & Edisi Kedua Robotech RPG diterbitkan Palladium Books pada 2000an – 2010an. Kini siri terbaru Robotech RPG diteruskan oleh Strange Machine Games & juga Battlefield Press International dari 2019 hingga sekarang.

Selain itu pelbagai produk “merchandise” seperti permainan, model action figure, t-shirt, jaket dan banyak lagi produk dikeluarkan oleh HG USA dengan syarikat seperti Toynami dan lainnya malah yang terbaru adalah dari Kidslogic Hong Kong.

LEGASI ROBOTECH

Siri Robotech secara umumnya melahirkan generasi pertama peminat celik anime pada pertengahan dan akhir 1980an yang membesar menikmati karya-karya seperti AKIRA, Ghost in The Shell serta pelbagai judul anime lainnya pada 1990an.

Ramai di kalangan peminat Robotech yang merupakan siri sci-fi ketenteraan terpengaruh & menyertai angkatan tentera seperti US Army, US Navy, US Airforce & US Marine Corp dan ada yang menyertai bidang aeroangkasa.

Tidak kurang juga ada peminat Robotech menjadi penerbit siri sci-fi lain seperti Star Wars iaitu Dave Filoni, pencipta siri animasi Star Wars Clone Wars, Star Wars Rebels, Star Wars Resistance dan kini penerbit siri live Action Star Wars The Mandalorian dimana siri Robotech memberi impak besar kepada diri beliau. Acapkali media Barat menyatakan siri Robotech sebagai perintis gelombang anime di dunia Barat.

Tapi ada kisah disebaliknya apabila HG USA cuba menidakkan hak studio Big West (pemilik siri Macross) Jepun untuk memasarkan sekuel Macross di seluruh dunia. Perkara ini berlarutan apabila Tatsunoko terus menyambung semula perjanjian dengan HG USA. Namun begitu Big West kini mula bertindakbalas menerusi tindakan hakcipta Macross di EU, UK, Australia & China.

Selain itu ada juga projek siri Robotech yang gagal disiapkan seperti siri sambungan Robotech II Sentinels 60 episod tak dapat disiapkan (masalah krisis Yen & USD) pada 1980an, siri Robotech 3000 pada awal 2000an oleh Netter Digital yang bankrap (studio yang terlibat siri Babylon 5), Kickstarter Robotech Tactics RPG yang gagal dan Kickstarter siri pilot TV Robotech Academy.

Malah adaptasi filem “Live Action” Robotech yang dicanang-canang oleh Hollywood bermula dari Warner Bros. dari 2007 sehinggalah hak filem itu dibeli Sony Pictures pada 2015 masih tampak samar-samar. Tetapi Robotech masih lagi berkembang dengan produk-produk lain seperti siri komik ‘reboot’, RPG, “collectibles”, permainan dan lain-lain lagi. Berkemungkinan, siri Robotech akan berterusan apabila kini semua siri TV Robotech dapat diakses secara “online streaming” dari Netflix, Crackle, Roku, Vudu, Hulu, Stan dan Amazon.

RUJUKAN:

1) Laman Rasmi Robotech: https://robotech.com/

2) Robotech TV Series: https://www.animenewsnetwork.com/encyclopedia/anime.php?id=71

3) Artikel: “Will The Macross Franchise Ever Be Made Available In The West?” oleh Justin Sevakis. Pautan: https://www.animenewsnetwork.com/answerman/2019-08-07/.148929


Voodoo Asalnya Ialah Agama Kuno Afrika Barat

Bila sebut Voodoo, mungkin ramai di antara kita memahami Voodoo hanya sebahagian daripada ilmu hitam, konsep hampir serupa dengan ilmu hitam yang diamalkan di Nusantara seperti Santet Jawa dan mungkin ilmu hitam di Siam, ada patung dengan jarum bertujuan untuk menganiaya mangsa dari jauh selepas membacakan jampi serapah. Kesannya mangsa akan mengalami sakit-sakit.

Sebaliknya tahukah anda sebenarnya tanggapan tentang Voodoo selama ini sebenarnya salah. Hasil dari memberi imej yang salah ini tidak mewakili gambaran yang tepat seperti yang difahami oleh pengamalnya.

Kepercayaan Voodoo

Voodoo merupakan agama kuno etnik-etnik di Afrika Barat seperti di Ghana, Nigeria, Benin dan Togo. Maka tanggapan bahawa Voodoo hanya cabang daripada ilmu hitam adalah tidak benar dan salah. Vodoo lebih dari kepercayaan, ia merupakan cara hidup.

Voodoo/Voudon mempunyai pelbagai elemen budaya, kepercayaan dan amalan peribadi termasuk sistem praktik perubatan tradisional yang diamalkan sejak sekian lama.

Konsep ketuhanan Voudon mempercayai pada kuasa tertinggi yang dikenali sebagai Bondye, dewa pencipta yang tidak dikenali (unknownable).

Menurut di dalam buku The Encyclopedia of the Paranormal (Prometheus Books, 1996) melaporkan bahawa penganut Voudon menyembah banyak roh disebut sebagai Loa atau Iwa, dimana setiap roh masing-masing mempunyai fungsi dan tanggungjawab tertentu.

Sebagai contoh, jika anda seorang petani, anda mungkin memberi pujian dan menyembah kepada semangat pertanian. Jika anda menderita dalam percintaan yang tidak berbalas, anda mungkin akan menyembah kepada Erzulie Freda untuk mengembalikan semangat cinta, dan sebagainya.

Pengikut voudon juga percaya pada tenaga sejagat dan jiwa yang dapat meninggalkan tubuh semasa mimpi. Aku dapati bahawa konsep kepercayaan puak Voudon ini hampir serupa dengan kepercayaan Animisme yang pernah dianuti oleh nenek-moyang Melayu sejak dahulu.

Sejarah Voodoo

Walaupun tak ada tarikh tepat mengenai asal kewujudan Voudon ini, tetapi secara umumnya sepakat bersetuju bahawa akar kepercayaan ini lahir di Afrika Barat atau kalau lebih spesifik dalam dunia moden hari ini ia terletak di negara Benin, tak jauh dari negara Togo dan Ghana.

Voodoo membawa maksud ‘spirit’ atau semangat roh dalam bahasa puak Fon.

Berdasarkan pemerhatian melalui pembacaan aku tentang Voodoo ini, jadi benar lah seperti dinyatakan bahawa Voodoo di Afrika Barat berkembang dari tradisi kuno pemujaan dan animisme nenek moyang.

Perkara ni mengingatkan aku pada tarian tradisional Mek Mulung, iaitu sebuah teater tradisi masyarakat Melayu. Sebelum ia dikomersialkan melalui Jabatan Kebudayaan dan Kesenian Negara.

Ritual sembah guru berlangsung selama 3 malam berturut-turut, jadi pada malam terakhir memang ada persembahan kepada kuasa ghaib, orang-orang sakit akan diusung masuk ke dalam bangsal untuk berubat. Dalam hal Voodoo ni hampir sama juga, ada ritual untuk berubat secara tradisional. Kedua-duanya mempunyai elemen Animisme yang kuat.

Bentuk Voodoo yang diamalkan hari ini, bagaimanapun, adalah hasil dari salah satu episod paling tidak berperikemanusiaan dalam sejarah moden – perdagangan hamba Afrika yang berlaku antara abad ke-16 dan ke-19.

Bila hamba dari Afrika dibawa ke Benua Amerika untuk bekerja di sektor perladangan. Mereka tidak meninggalkan tradisi ini, malah turut membawa agama ini ke Amerika.

Namun begitu, ‘Ketuanan’ orang putih sudah bersedia dengan perancangan lain terhadap amalan agama terhadap hamba mereka.

Pada tahun 1685 undang-undang baharu telah diperkenalkan berkenaan larangan terhadap amalan agama Afrika. Tuan kepada hamba-hamba wajib mengkristiankan hamba mereka dalam tempoh lapan hari setibanya di Haiti.

Walaupun hamba-hamba Afrika telah berjaya dkristian, hamba-hamba Afrika ini tetap tak berputus asa untuk meninggalkan tradisi, malah terus mengangkat amalan nenek-moyang mereka sejak dari Afrika. Kesan dari itu menghasilkan beberapa hasil yang unik. Misalnya Orang Suci Katolik/Wali(Catholics Saint) dikenal pasti sebagai Voodoo Iwas(spirit). Seorang pengamal Voodoo Haitian bernama Saint Peter diiktiraf sebagai Papa Legba, kononnya beliau penjaga pintu dunia semangat roh.

Boleh disimpulkan bahawa kepercayaan ini mungkin berlaku akibat kesan akulturasi budaya dan kepercayaan setempat sebab ia telah menghasilkan sebuah sinkretisme. Tak pelik jika pengamal boleh ber’iman’ pada dua agama/kepercayaan yang berbeza iaitu Kristian dengan amalan tradisi nenek-moyang.


Battersea Power Station: Saksi Peristiwa-Peristiwa Sejarah

Rakyat Malaysia yang sering mengikuti perkembangan semasa negara pasti akan mengenali sebuah stesen janakuasa elektrik yang pernah beroperasi menggunakan bahan sumber arang batu tapi kini ia sudah lama tak aktif. Lokasinya terletak di tebing selatan Sungai Thames di London, dan dikenali dengan nama rasminya, Battersea Power Station.

Di kemuncak tempoh perkhidmatannya sebagai sebuah pusat janakuasa yang membekalkan sumber kuasa elektrik, Battersea Power Station membekalkan seperlima sumber elektrik untuk seluruh kota London termasuklah mercu tanda London yang paling terkenal, seperti Dewan Parlimen dan Istana Buckingham.

Selepas berdekad lamanya ia menjadi bangunan yang terbiar, sebelum dunia dilanda bencana wabak Covid-19, ia sedang menjalani proses pembangunan semula yang agak pesat sebagai salah satu destinasi yang menarik dan bakal dijadikan sebagai sebuah pusat penempatan sekaligus daya tarikan pelancongan.

Ia kerana pada tahun 2012, Battersea Power Station mula dijual secara lelongan di pasaran terbuka buat julung kalinya dalam sejarah. Pelbagai pihak cuba menawar harga yang terbaik dan mereka datang dari seluruh dunia termasuklah Roman Ibrahimovich, politikus Rusia dan pemilik kelab bolasepak Chelsea FC.

Beliau mahu membeli tanah di Battersea Power Station untuk tujuan membina sebuah stadium Chelsea. Selain itu, Ibrahimovich juga terkenal dengan isu kontroversi kerana dia dipercayai telah menyumbangkan dana untuk membina penempatan haram Yahudi di tanah Palestin.

Namun, berkat dari dasar politik diplomasi yang baik antara bekas perdana menteri Malaysia, Dato’ Seri Mohd Najib Tun Abd razak dengan Britain, akhirnya pada bulan Jun 2012, Knight Frank, ejen hartanah komersil yang mengendalikan urusan lelongan Battersea mengumumkan badan pentadbirannya, Ernst & Young telah mengikat satu perjanjian secara eksklusif bersama dengan pihak pemaju iaitu S P Setia dan Sime Darby dari Malaysia, dan projek ini dijalankan oleh KWSP dan PNB.

Beberapa bulan selepas perjanjian ditandatangani iaitu pada bulan September, urusan jual beli hartanah tersebut kepada pemaju Malaysia telah disempurnakan.

Keunikan Battersea Power Station ini terletak pada nilai sejarah dan corak seni binanya, ia diiktiraf di seluruh dunia sebagai salah satu ikon kebudayaan dan seni bina yang berada tepat di tengah-tengah pusat kota London.

Saksi Peristiwa Bersejarah Yang Penting

Sejak dari tahun 1930-an hingga 1980-an, Battersea Power Station sebagai sebuah stesen janakuasa yang penting, telah menjadi saksi penting untuk pelbagai peristiwa-peristiwa menarik yang pernah berlaku dalam sejarah.

Menjelang Pera.ng Dunia Kedua pada sekitar awal 1940-an, para juruterbang Tentera Udara Diraja Britain memanfaatkan wap putih tebal yang keluar dari menara cerobong stesen itu sebagai alat navigasi ‘GPS’ semulajadi atau penanda arah yang membantu mereka menentukan arah penerbangan untuk pulang ke tanah air.

Juruterbang Luftwaffe dari tentera Jerman turut menggunakan wap dari stesen yang sama sebagai penunjuk arah mereka. Justeru, ini sekaligus memberikan penjelasan tentang mengapa Battersea Power Station tidak dijadikan sasaran pengeb.oman semasa tentera udara Jerman menceroboh ruang udara dan mengeb.om kota London.

Apabila pera.ng mula mencapai kemuncaknya pada tahun 1944-1945, Battersea B, atau Battersea Power Station fasa kedua mula beroperasi untuk menjana kuasa elektrik. Ia menjadi pelopor kepada proses pencucian gas untuk mengurangkan kadar pelepasan sisa bahan sulfur.

Lebihan haba yang dihasilkan akan mengalir ke dasar Sungai Thames yang boleh meningkatkan haba di sebahagian daerah untuk memanaskan lebih kurang 1,600 buah rumah di Pimlico.

Battersea Dan Babi Terbang Pink Floyd

Imej seekor ‘babi terbang’ berwarna merah jambu yang terapung di antara dua cerobong selatan Battersea Power Station diabadikan sebagai hiasan untuk kulit album kumpulan rock Pink Floyd yang dilancarkan pada tahun 1977 dengan judul Animals.

Dikatakan, babi (sebenarnya ia adalah belon udara buatan Jerman) yang ditambat dengan tali pada salah satu cerobong selatan itu terlepas dari tambatannya dan terus terbang melayang mengikut arus angin.\

Menurut keterangan seorang juruterbang pesawat yang menyaksikannya, dia mendakwa ‘babi terbang’ itu betul-betul terbang mengikut laluan penerbangan Lapangan Terbang Heathrow. Helikopter polis mengejar hingga akhirnya ia mendarat di pesisir pantai Kent.

Album Pink Floyd membawa mesej kritikan yang simbolik terhadap masalah korupsi dan ketidakadilan sosial yang berlaku pada tahun 1970-an di Britain, manakala, babi, anjing, dan biri-biri masing-masing mewakili simbol kelas bangsawan, tentera, dan pekerja.

Walaupun album ini dipengaruhi dari sebuah karya novel satira politik yang mengkritik budaya ‘haiwan ternakan yang melawan peladang’ (komunisme) semasa kebangkitan era Stalinisme, album ini sebenarnya mengkritik dominasi kuasa kapitalisme dan jauh berbeza dari sumber yang menjadi inspirasinya sendiri.

Ia turut mengkritik perkembangan budaya Punk Rock yang meluas kerana prinsip-prinsip anarkis yang menentang hukum fitrah sifat manusiawi yang perlu ada pemimpin dan perlu dipimpin (anarkis cenderung menolak sistem masyarakat terpimpin).

Battersea Power Station mula menghentikan operasi dan tidak lagi menjana bekalan elektrik pada tahun 1983. Ia kemudian dibeli pada tahun 1987 oleh Battersea Leisure untuk dibangunkan sebagai taman tema, dan sekali lagi pada tahun 1993 oleh Parkview.

Infrastruktur bersejarah ini kemudian dibeli oleh pemegang saham semasa, SP Setia, Sime Darby Property dan Kumpulan Wang Simpanan Pekerja, sekaligus menamatkan tempoh terbengkalainya selama beberapa dekad.

Berdasarkan perancangan asal, ruang hadapan stesen janakuasa yang bersejarah itu akan dibangunkan sebagai tapak kebudayaan yang dinamakan Malaysia Square, iaitu sebuah dataran yang akan menyediakan pelbagai keunikan budaya yang menarik dibawa khas dari Malaysia,

Ia juga akan membabitkan proses transformasi terhadap bekas kawasan perindustrian yang seluas 16.8 hektar itu untuk dijadikan sebagai sebuah pusat bandar baharu yang maju di London, projek ini merangkumi lot kediaman baharu, kedai, kafe, restoran, pejabat, dewan aktiviti dan ruang awam seluas lebih 7.6 hektar termasuk taman rekreasi seluas 2.4 hektar.

Walaupun proses pembangunan Battersea Power Station kini agak terhad kerana kekangan akibat Covid-19, namun kedai-kedai sudah mula dibuka dan sudah ada beberapa pembeli apartment yang boleh mula berpindah masuk ke rumah baru mereka di sana. Bahkan, ibu pejabat syarikat Apple juga dilaporkan akan dibuka di sana.

Sejarah Battersea Power Station mungkin tidak ada kena mengena dengan Malaysia, tetapi Malaysia telah mencipta sejarah baru yang tersendiri dengan memiliki stesen bersejarah tersebut.

RUJUKAN:

The History – Battersea Power Station official website; https://batterseapowerstation.co.uk/about/heritage-history?filter=1983

Watts, Peter (2016). Up in Smoke: The Failed Dreams of Battersea Power Station. Paradise Road.


Sampai Bila Nabi Kita Akan Dihina Tanpa Henti?

Entah kenapalah orang kita ni suka sangat buat benda pelik-pelik sebab nak popular. Belum reda isu pelawak perempuan buat lawak murahan pasal agama, tular pula orang hina Nabi s.a.w dan cabar apa balasan yang menanti dia. Cabar macam seolah-olah menongkat dunia. Tak pasal-pasal kena pukul dan difahamkan dalam tahanan polis ketika ini.

Mungkin bagi sesetengah orang, benda ini nampak kecil. Kononnya insan yang dihina itu sudah wafat lebih 1,400 tahun lalu dan tak boleh pertahankan dirinya. Jadi bila buat kerja gila begini, rasa diri kebal atau mampu naikkan nama dengan segera. Bodoh, undang laknat Tuhan dan manusia lagi cepat daripada kilat lagi adalah.

Kalau yang buat hal ini disebabkan isu kesihatan macam nyanyuk atau sememangnya gila, kita boleh terima. Sebabnya, orang begini tak sihat dari segi mental dan perlukan bantuan profesional bagi membantu mereka atasinya. Bukannya diorang nak pun fikir benda bukan-bukan macam dua lembu yang dinyatakan sebelumnya.

Perlu ingat, orang macam kita pun tak terlepas fikir benda bukan-bukan termasuk bab hina begini. Sebabnya, dalam satu kaji selidik yang dibuat pada 2014, 94% responden mendakwa mengalami fikiran yang mengganggu dalam tempoh tiga bulan sebelum eksperimen dijalankan. Fikiran mengganggu di sini ialah perkara apa yang timbul dalam kepala yang boleh mengganggu mental kita sama ada berbentuk seksual, penghinaan agama atau keganasan.

Bila ada benda sebegini dalam kepala, siapa yang tak terganggu? Kalau sudah rasa bersalah atau ada keinginan kawal fikiran sebegini daripada terus mengganggu, itu tandanya kita kena minta bantuan profesional untuk kenalpasti dan atasi isu ini.

Dah jumpa doktor, dia akan diagnosis apa sebenarnya yang kita alami. Kalau tengok tiada kena-mengena dengan isu kesihatan fizikal, baru rujuk dengan pakar psikiatri untuk tindakan lanjut. Dengan orang macam inilah, baru kita tahu sama ada kita ini sihat dari segi mental atau tidak. Dari situ, baru boleh beri bantuan secukupnya termasuk ubat-ubatan dan terapi untuk bantu kurangkan fikiran-fikiran ini daripada muncul.

Kalau orang tak sihat macam ini tapi sedar apa dia buat itu salah, kita boleh terima dan cuba bantu untuk atasi masalahnya. Yang kita tak faham sekarang ialah orang yang siuman akal fikirannya tapi sanggup buat kerja gila begini.

Orang dulu dan sekarang macam musyrikin Makkah yang hina Nabi s.a.w, diorang buat sebab tak suka dakwah baginda. Jadi, sebagai cara nak kekang dakwahnya daripada berkembang, maka keluarlah semua tuduhan seperti gila, ahli sihir dan perosak masyarakat. Tuduhan sebegini bukan asing bagi para nabi dan rasul termasuk yang berstatus Ulul Azmi (rasul yang diuji dengan ujian-ujian yang mencabar).

Dan semua tuduhan ini pula dijawab oleh Allah s.w.t menerusi beberapa firman-Nya sepanjang sejarah dakwah Rasulullah s.a.w. Contoh untuk tuduhan gila, Dia balas menerusi firman-Nya dalam ayat 52 dan 53, Surah Ad-Dzariyat mafhumnya:

“Demikianlah (keadaan tiap-tiap kaum terhadap Rasulnya samalah seperti keadaan kaummu wahai Muhammad) – tidak ada seorang Rasul pun yang datang kepada kaum-kaum yang terdahulu dari mereka, melainkan ada yang berkata: “Dia adalah seorang ahli sihir, atau seorang gila”. Adakah mereka semua telah berpesan-pesan (dan mencapai kata sepakat) untuk melemparkan tuduhan itu ? (Sudah tentu mereka tidak dapat berbuat demikian), bahkan mereka semuanya adalah kaum yang melampaui batas (dalam keingkarannya).”

Dalam konteks hari ini, orang hina Nabi s.a.w bukan didorong kerana benci tetapi didorong faktor keduniaan seperti populariti. Kononnya, bila buat kerja gila itu macam sedara yang kena pukul tu, orang akan lagi kenal siapa tuan punya badan. Hello, populariti sebegitu dilaknat Tuhan habis-habisan. Apa guna popular kalau hidup kosong tanpa keberkatan dan rahmat Dia.

Suspek ini dikhabarkan seorang penganggur yang juga positif dad-ah.

Kau hina sekali, Tuhan hina kau 10 kali. Yang cakap bukan sebarang ya iaitu sepupu dan sahabat Nabi s.a.w yang terkenal, Abdullah bin Abbas r.a. Kata-kata beliau ini bersandarkan firman Allah s.w.t dalam ayat 10-15, Surah al-Qalam. Tidak ramai tahu wahyu ini turun sebagai penghinaan terhadap seorang pembesar musyrikin Makkah bernama Walid bin Mughirah. Walid hina Nabi s.a.w sekali tetapi Tuhan hina dia 10 kali lagi teruk termasuk dedahkan Walid merupakan anak luar nikah. Mana nak letak muka bila Tuhan dedahkan perihal diri secara terang-terangan.

Dan Dia juga bagi jaminan, penghina Nabi s.a.w takkan selamat di dunia dan akhirat. Jaminan ini menerusi firman-Nya dalam ayat 57, Surah al-Ahzab mafhumnya, “Sesungguhnya orang-orang yang melakukan perkara yang tidak diredai Allah dan Rasul-Nya, Allah melaknatkan mereka di dunia dan di akhirat, dan menyediakan untuk mereka azab seksa yang menghina.”

Jangan ingat semua benda dalam hidup ini tidak ada balasannya. Tuhan dah jamin semua itu akan dinilai di akhirat kelak walau sekecil zarah sekalipun. Tak payahlah kejar nama hanya sebab nak popular. Popular dalam kalangan manusia? Bloody overrated. Biarlah orang tak kenal siapa diri kita asal kita popular di sisi Tuhan dan makhluk yang mencintai-Nya. Sebab Dia lebih bijak menilai daripada manusia yang lemah…

Dan buat masa ini, banyak benda penting harus diketengahkan. Isu kesihatan mental. Isu pencegahan barangan terlarang. Isu undang-undang. Kita sudah sampai di peringkat sangat serius dalam dua isu ini. Jika benar penghina ini ada masalah mental, maka rawatan wajib diberi dengan segera sambil mempertingkat kempen kesedaran lagi. Ini adalah kerana rakyat kita seolah-olah sudah jemu dan muak dengan isu penghinaan nabi. Tengoklah bagaimana ada yang ambil tindakan memukul. Itu adalah tanda mereka tidak begitu yakin dengan undang-undang sedia ada.

Sebab itu saya cakap benda ini sangat serius. Kerana sampai bila junjungan besar kita akan dihina secara bertubi-tubi?

Ingin ketahui lebih lanjut tentang kisah Rasulullah s.a.w, boleh dapatkannya menerusi pautan: https://shopee.com.my/thepatriotsasia

RUJUKAN

Azman, F. (2022, 17 Julai). Polis tahan lelaki hina Islam di media sosial. Astro Awani.

HealthLine. Intrusive Thoughts: Why We Have Them and How to Stop Them.

Yaakub, N. (2019, 18 Ogos). 10 hukuman pada pencaci Nabi. Berita Harian.


Bahasa Tiruan Di Seluruh Dunia

Bahasa Tiruan ataupun Conlang (Constructed Languages) adalah bahasa yang dibentuk bukan secara semulajadi sama ada daripada segi bunyi, tatabahasa dan perbendaharaan kata. Bahasa Tiruan juga boleh dirujuk sebagai bahasa buatan, dirancang ataupun dicipta. Antara sebab pembentukkan bahasa tiruan adalah untuk memudahkan komunikasi manusia, penciptaan seni, permainan bahasa ataupun sebagainya.

Antara contoh bahasa tiruan adalah bahasa Esperanto. Bahasa Esperanto adalah bahasa tiruan yang paling luas jumlah penuturnya. Bahasa yang dicipta oleh Ludwik Łazarz Zamenhof (1859-1917) pada tahun 1887 itu mempunyai 2 juta penutur bahasa Esperanto di seluruh dunia. Untuk tulisan, bahasa ini menggunakan tulisan Latin. Kosa kata daripada bahasa Romanik dan Jermanik manakala tatabahasa daripada bahasa Slavik. Lernu!, Wikipedia, Google Translate dan Duolingo adalah contoh aplikasi dalam talian yang mempunyai bahasa Esperanto. Antara ayat lazim dalam bahasa ini adalah “Saluton, mia nomo estas Marko. Mi ĝojas, ke mi povas konatiĝi kun vi.” yang bermaksud “Helo, nama saya Marco. Selamat berkenalan.”.

Bahasa Klingon ataupun tlhIngan Hol [ˈt͡ɬɪ.ŋɑn xol] juga adalah sebuah bahasa tiruan. Bahasa ini dicipta oleh Marc Okrand, James Doohan dan Jon Povill untuk filem dan siri televisyen Star Trek. Pada tahun 1996, belasan penutur telah fasih bertutur dalam bahasa ini. The Klingon Dictionary (TKD), Power Klingon (PK) dan Klingon Language Suite adalah contoh sumber pembelajaran kepada sesiapa yang ingin mempelajari bahasa tersebut. Terdapat dua sistem tulisan dalam bahasa Klingon iaitu tulisan Latin dan huruf Klingon. Contoh ayat lazim dalam bahasa ini adalah “nuqneH, makO’oH pongwIj’e’. qaqIHmo’ jIQuch.” yang bermaksud “Helo, nama saya Marco. Selamat berkenalan.”.

Toki Pona [ˈto̞ki ˈpo̞na] adalah antara bahasa tiruan yang dikenali oleh peminat bahasa. Bahasa ini dicipta oleh Sonja Lang pada tahun 2001. Seramai 3 500 pengguna dalam talian menggunakan bahasa ini pada tahun 2018. Toki Pona mempunyai 120 kosa kata asas, ini bermakna gabungan kosa kata tersebut diperlukan untuk membentuk kosa kata yang lebih rumit. Sebagai contoh; gabungan “jan” (Orang) dan “utala” (Bergaduh) iaitu “jan utala” bermaksud “askar” ataupun “pahlawan”. Sumber kosa kata Toki Pona adalah daripada bahasa Inggeris, Tok Pisin, Suomi, Kartuli, Belanda, Perancis Akadia, Esperanto, Croatia dan bahasa Cina. Sonja Lang menggunakan tulisan Latin untuk menulis Toki Pona. Antara ayat lazim dalam bahasa ini adalah “Toki, nimi mi li Mako. Mi pona tan ni: mi sona e sina.” yang bermaksud “Helo, nama saya Marco . Selamat berkenalan.”.

Interlingua [inteɾˈliŋɡwa] dicipta oleh Persatuan Bahasa Asing Antarabangsa (IALA) pada tahun 1951. Pada tahun 2000, seramai 1 500 orang menggunakan bahasa ini. Interlingua menggunakan tulisan Latin manakala kosa kata daripada bahasa Inggeris, Perancis, Itali, Portugis, Sepanyol, Jerman dan Rusia. Pada hari ini, Interlingua telah berkembang dari komuniti saintifik kepada orang awam. Pelbagai pihak menggunakan Interlingua untuk pembelajaran, pelancongan dan penerbitan dalam talian. Antara ayat lazim dalam Interlingua adalah “Holla, mi nomine es Mako. Il es un placer facer vostre cognoscentia!” yang bermaksud “Helo, nama saya Marco. Selamat berkenalan.”

Bahasa F adalah bahasa Melayu yang menggunakan banyak huruf F. Bahasa F digunakan untuk berbual sesama sendiri tanpa orang lain memahaminya. Setiap suku kata akan ditambahkan dengan huruf F. Contoh bahasa F adalah “Afakufu safakitfit peferutfut.” yang bermaksud “Aku sakit perut.”

Sema Tene [səma.təne] adalah sebuah bahasa tiruan yang dicipta oleh pentadbir #AlamBahasa12 pada tahun 2018. Tiada penutur yang bertutur dalam bahasa ini. Sema Tene menggunakan tulisan Latin yang bernama “Abde” [ab.də]. Jika berminat dengan bahasa tiruan ini, anda boleh lungsuri laman sesawang #AlamBahasa12. Contoh ayat lazim dalam bahasa ini adalah “Adikuya wari, gaya aku Mako. Adikuya aku kita suku.” yang bermaksud “Helo, nama saya Marco. Selamat berkenalan.”

Akhir kata, selain bahasa semulajadi seperti bahasa Melayu, Inggeris, Jepun, Korea dan sebagainya; terdapat bahasa tiruan telah dicipta dalam pelbagai tujuan. Berguna atau sebaliknya bahasa tiruan adalah bergantung kepada tujuan asal pembentukan bahasa tersebut. Sebagai contoh, bahasa Klingon sangat berguna kepada ramai pihak yang mencari sesuap nasi dalam pembikinan karya Star Trek.

Artikel disumbangkan oleh Alam Bahasa untuk The Patriots.


Felda: Satu Analisis Dan Penilaian Alternatif

Sejak hari pembentangan Kertas Putih Kearah Kelestarian FELDA di Dewan Rakyat, Parlimen Malaysia pada 10 April 2019 tempoh hari, kita boleh lihat pihak Kerajaan Pakatan Harapan, khususnya Kementerian Hal Ehwal Ekonomi dan FELDA benar-benar gigih berusaha untuk ‘menjual’ naratif mereka kepada rakyat Malaysia.   Kita boleh lihat sesi ramah mesra diantara Peneroka bersama YB Datuk Seri Mohammad Azmin Ali diatur dengan kerap dan terbaru di FELDA Wilayah Raja Alias dimana Menteri Hal Ehwal Ekonomi itu mengumumkan berbagai insentif untuk membeli hati para peneroka mengenai Model Baru FELDA yang dicadangkan di dalam Kertas Putih. Timbalan beliau pula, YB Dr. Mohd Radzi Mohd Jidin muncul di rancangan Bicara Rakyat terbitan TV3 secara langsung pada 17 April 2019 dengan pelbagai histogram dan graf untuk menerangkan betapa tenatnya FELDA sewaktu Pakatan Harapan mengambil alih selepas PRU14.   Artikel ini tidak bertujuan untuk menafikan segala kesulitan, kekurangan dan permasalahan yang berlaku di dalam FELDA. Malah mengesahkan bahawa ianya sememangnya seperti yang didakwa oleh YB Menteri Hal Ehwal Ekonomi. Namun, adalah amat mengecewakan apabila setiap perkataan dan hujahan yang dibangkitkan langsung tidak menyebut usaha-usaha yang diambil menangani permasalahan-permasalahan yang disenaraikan.  Kita mulakan dengan Penyenaraian Felda Global Venture Holdings Berhad (FGVHB) atau nama terkininya FGV Holdings pada tahun 2012. FELDA telah melepaskan hampi4 60% kepentingannya di dalam FGVHB dan telah menerima sejumlah RM6.0 billion dari penyenaraian syarikat itu di Bursa Malaysia KLSE. FELDA seharusnya melaburkan RM6.0 billion tunai yang diterima bagi membina kapasiti pendapatan tambahan untuk masa hadapan. Keputusan Kerajaan BN ketika itu untuk mengagihkan RM15,000 untuk setiap keluarga peneroka yang berjumlah lebih 112,000 itu memerlukan tunai sehingga RM1.6 billion.  Disinilah segalanya bermula.  YB Menteri Hal Ehwal Ekonomi dan YB Timbalannya nampak ghairah melukis persepsi sehinggakan tiada langsung yang baik berlaku sepanjang tahun 2013 sehingga 2017. Lukisan yang cuba dipersembahkan bahawa FELDA dijahanamkan sebegitu teruk oleh ahli-ahli politik yang mengawal Kerajaan dan FELDA waktu ketika itu. Sekali lagi, artikel ini tidak menafikan kepincangan urus tadbir dan tata kelola kewangan serta perlaburan FELDA pada julat masa yang dinyatakan, tetapi sedarkah  semua bahawa tindakan pemulihan sebenarnya telah bermula pada akhir tahun 2016 dan secara agresif pada tahun berikutnya?  PEMULIHAN FELDA SUDAH BERMULA AWAL  Kita boleh lihat Laporan Ketua Audit Negara siri 2 tahun 2015 yang jelas melaporkan kelemahan-kelemahan urus tadbir dan keputusan perlaburan yang buruk seperti projek LiDAR, Inisiatif Jalur Lebar, Penternakan Ikan Sturgeon, Restoran Savarro dan Kedai Pastri Schneeballen. Malah Ketua Audit Negara mencadangkan tindakan-tindakan pembetulan serta tindakan surcaj serta undang-undang kepada mana-mana pegawai yang terlibat. Setakat ini kesemua cadangan telah dilaksanakan dan beberapa individu termasuklah bekas Pengarah Besar dan Timbalan Pengarah Besar FELDA telah didakwa dan disabitkan bersalah.  Tahun 2017 adalah tahun dimana Tan Sri Shahrir Samad dilantik menjadi Pengerusi FELDA. Antara cabaran pertama beliau adalah menangani krisis aliran tunai yang melanda FELDA, sehingga FELDA tidak mampu untuk menyelesaikan pembayaran tertunggak pada tahun sebelumnya. Permasalahan aliran tunai ini sudah pasti terjadi apabila punca pendapatan utama FELDA sebelum tahun 2012 iaitu lot-lot komersil seluas 350,000 hektar telah dipajakkan ke FGVHB. Dan sekiranya baki tunai hasil penyenaraian tidak dibazirkan pada projek-projek yang disenaraikan sebelum ini, sedikit sebanyak tekanan defisit itu tidak menjejaskan aliran tunai FELDA. Namun, yang jadi telah jadi.  Tan Sri Shahrir Samad dan Lembaga FELDA bertindak untuk mencairkan sebahagian pegangan saham syarikat senaraian awam yang bernilai tinggi untuk FELDA mendapatkan tunai bagi menyelesaikan komitmen kewangan tertunggak.  PEMULIHAN TADBIR URUS KUMPULAN FELDA.   Tan Sri Shahrir Samad, Lembaga FELDA dan Pengurusan Tertinggi FELDA menyedari bahawa untuk FELDA berkeupayaan untuk meminjam tunai semula dari institusi kewangan, kepercayaan dan keyakinan terhadap FELDA harus dipulihkan dengan seberapa segera. Maka, seawal minggu ketiga Tan Sri Shahrir Samad di FELDA, beliau telah meminta kesemua Ahli Lembaga Pengarah, anak syarikat perlaburan milik penuh FELDA, Felda Investment Corporation Sdn Bhd (FIC) untuk meletakkan jawatan dengan segera. Keputusan ini dibuat bagi memulihkan kembali urus tadbir Kumpulan FELDA. Tan Sri Shahrir Samad juga menolak untuk menjadi Pengerusi atau Ahli Lembaga Pengarah mana-mana anak syarikat di dalam Kumpulan FELDA termasuklah Yayasan FELDA. Lembaga FELDA menetapkan FIC harus diterajui oleh pakar yang berpengalaman di dalam bidang korporat, perlaburan, undang-undang dan perakaunan. Maka melalui inisiatif bersama beberapa tokoh dijemput bagi membantu FIC, diantaranya Datuk Syed Mohamed Syed Ibrahim, bekas Presiden dan CEO Iskandar Investment Berhad yang dilantik kemudiannya sebagai Pengerusi FIC, Datuk Syed Zaid Albar yang kini adalah Pengerusi Suruhanjaya Sekuriti, Zulkarnain Onn dari Khazanah Nasional Berhad dan Haji Hussien bin Ismail, pakar percukaian dari Folks DFK & Co dan kini Pengerusi Encorp Berhad.  Malahan, ketika Tan Sri Isa Samad meninggalkan FGVHB, Tan Sri Shahrir Samad merujuk kepada Kerajaan agar menggunakan peruntukan undang-undang syarikat untuk memilih dan melantik Pengerusi FGVHB yang baru. Pada 8 September 2017, FGVHB menerima Datuk Wira Azhar Abdul Hamid, seorang tokoh korporat yang berpengalaman di dalam industri perladangan sebagai Pengerusi baru mereka. Harga saham FGVHB bereaksi positif pada tarikh itu.  Kini FELDA, FGVHB dan FIC masing-masing mempunyai Pengerusi tersendiri dan Lembaga Pengarahnya yang tersendiri. Tiada lagi cara lama dimana Pengerusi ketiga-tiga entiti adalah tubuh badan orang yang sama. Jika urus tadbir FELDA dikritik sebagai teruk oleh pihak Kerajaan sekarang, maka kesilapan itu telah diperbetulkan oleh Tan Sri Shahrir Samad pada tahun 2017. Tidak perlu Kertas Putih atau Usul di Parlimen.   MEMULIHKAN ALIRAN TUNAI YANG MERUNCING Tan Sri Shahrir Samad tidak boleh bergantung kepada saham-saham bernilai yang dipegang dan memberikan pendapatan dividen kepada FELDA. Rombakan drastik perlu dibuat, aset-aset FELDA perlu distruktur semula dan mana-mana aset yang kurang produktif harus dicairkan untuk meningkatkan tunai FELDA. Perkara ini juga telah dibuat pada tahun 2017. Lembaga FELDA pada waktu itu bersetuju untuk menjual Grand Plaza Service Apartment (GPSA) di London yang dikatakan boleh mencecah harga RM500juta. Penjualan dibuat secara transparen dan menggunakan khidmat agen hartanah antarabangsa.  Selain itu, pengurusan tertinggi FELDA juga secara berterusan menjalankan pelbagai usaha untuk mengurang kos pentadbiran FELDA agar tekanan defisit mengurang dan hasil boleh digunakan untuk kebajikan peneroka FELDA. MENGEMBALIKAN KEYAKINAN INSTITUSI KEWANGAN KEPADA FELDA

Apabila FELDA berjaya ‘sorted out their affairs and house’, maka kepercayaan dan keyakinan pihak luar hadir kembali. Pemulihan Tadbir Urus dan Penjualan Aset yang tidak produktif dilihat sebagai langkah serius untuk FELDA kembali menjadi peneraju industri sawit. Bank-bank dan institusi kewangan yang sebelum ini mengelak untuk berjumpa FELDA dengan pelbagai alasan, kemudiannya mula mengetuk pintu Menara FELDA dan menawarkan pakej-pakej pembiayaan untuk membantu memulihkan Aliran Tunai FELDA.  Sebuah bank terkemuka negara telah menawarkan pembiayaan Sukuk bernilai RM4.0 billion kepada FELDA. Sukuk ini diberi penarafan AAA oleh agensi penarafan tempatan iaitu setaraf dengan penarafan bon Kerajaan (Sovereign). Melalui sukuk ini, RM2.0 billion akan digunakan untuk menyusun kembali hutang-hutang jangka sederhana bagi merendahkan bebanan tunai pembayaran dimasa hadapan dan baki RM2.0 billion digunakan untuk kegunaan tunai FELDA.

Tidakkah perkara ini juga disebut di dalam Kertas Putih
FELDA? Ini bermakna Kerajaan yang lepas dan Tan Sri Shahrir Samad telah lebih
awal melaksanakan pemulihan FELDA.

MENGINTEGRASIKAN
WARGA PENEROKA DENGAN KERAJAAN NEGERI DAN PIHAK BERKUASA TEMPATAN

Jika kita betul-betul melihat betapa kehadapannya pemikiran
dan perancangan Tan Sri Shahrir Samad untuk masyarakat FELDA dan ini tidak ada
pada perancangan Kerajaan yang sekarang adalah untuk merapatkan warga FELDA
dengan seluruh negara.

Apabila Kerajaan Negeri Johor menggazetkan jalan-jalan di
dalam tanah rancangan sebagai jalan negeri, ini membolehkan Kerajaan Negeri
menggunakan peruntukan MARRIS untuk menyelenggara jalan-jalan tersebut. Logik
akalnya mudah, adakah peneroka FELDA di negeri Johor bukan rakyat Johor?
Melalui usaha ini, beban kewangan FELDA boleh dikurangkan secara beransur-ansur
dan warga FELDA boleh dintegrasikan dengan seluruh negara.

Terlalu lama warga peneroka dan FELDA seperti hidup di dalam
kepompong tersendiri bak kata orang ‘negeri
di dalam negeri’. Tan Sri Shahrir sedar era FELDA dilihat sebagai ‘banyak
duit’ telah tamat sejurus selepas Kerajaan Persekutuan menamatkan peruntukan
tahunan kepada FELDA pada tahun 1996. Waktu itu Perdana Menteri ke-4 berkata
FELDA sungguh kaya dan tidak perlu lagi bantuan Kerajaan, maka sejak hari itu,
rezab tunai FELDA mula digunakan bagi membiayai gaji dan emolumen petugas,
perumahan petugas, infrastruktur asas seperti jalan, paip air dan sambungan
elektrik, dan program tanam semula.

Logiknya sudah tentu rezab tunai berbillion-billion seperti
yang didakwa oleh YB Timbalan Menteri Hal Ehwal Ekonomi akan menyusut dan hanya
sejak YB Datuk Seri Najib Razak menjadi Menteri yang bertanggungjawab kepada
FELDA, peruntukan pembangunan mula disalurkan kembali kepada tanah-tanah
rancangan seperti RM452juta untuk projek bekalan air Pahang dibawah Rancangan
Malaysia Ke-10.

Malah Tan Sri Shahrir Samad juga membawakan konsep baru bagi
program menaiktaraf tanah rancangan yang dinamakan FELDA 2.0. Projek FELDA 2.0
ini diharapkan dapat menjadikan tanah-tanah rancangan ‘Terbuka’ dan ‘Terhubung’
dengan elemen di luar tanah rancangan melalui sambungan jalur lebar berkelajuan
tinggi serta kerjasama sektor swasta. FELDA dan warga Peneroka telah lama
membantu memajukan ekonomi negara, apa salahnya sektor swasta dan korporat yang
sudah matang dan berjaya, kembali membantu FELDA untuk hadapi dekad seterusnya.

RUMUSAN DAN PENUTUP

Pendek kata, Kerajaan PH dan YB Menteri Hal Ehwal Ekonomi tidak boleh tidak mengakui peranan pengurusan lama memulihkan FELDA dalam masa yang singkat, hanya 16 bulan sahaja.

Sekurang-kurangnya dalam tempoh 11 bulan, pengurusan yang lepas menghasilkan banyak kemajuan di dalam usaha memulihkan FELDA dari hanya mengeluar sebuah dokumen Kertas Putih dalam tempoh yang sama.

Pengurusan lama sedar bahawa peneroka FELDA dan FELDA itu sendiri harus dilindungi dan dipertahankan sehingga ke akhirnya. Sebagai antara agensi Persekutuan yang tertua dan mempunyai tanggungjawab sosial yang besar khususnya kepada orang Melayu-Bumiputera yang menjadi teras warga peneroka FELDA, Kerajaan tidak harus berlebihan mempolitikkan FELDA demi kepentingan diri dan agenda politik kepartian masing-masing.

Seharusnya YB Dato Seri Muhammad Azmin Ali dan YB Dr. Mohd Radzi Mohd Jidin tidak perlu bersusah payah sehingga terpaksa membuat usul dan dibahaskan Kertas Putih itu. Kerajaan Pakatan Harapan dan YB Lim Guan Eng, selaku Menteri Kewangan sepatutnya meluluskan dengan mudah suntikan Geran kepada FELDA jika Kerajaan ikhlas membantu peneroka FELDA. Ini tidak, dikhabarkan FELDA sehingga pada satu tahap terpaksa meminjam dengan Kerajaan Persekutuan semula demi memastikan aliran tunai FELDA berjalan. Apa ini?

Secara sepintas lalu, kertas putih menghulurkan bantuan talihayat yang diperlukan. Namun ini bukan penyelesaian lestari masalah pengurusan Di bawah pengurusan asal FELDA, tokoh seperti YM Raja Tan Sri Alias berjaya membawa Felda kehadapan sebagai konglomerat dunia yang terulung. Mungkin tiba masanya kita mendapatkan khidmat ‘home grown world class expertise’ terdahulu ini bagi menentukan FELDA dapat ditadbirurus untuk mencapai kegemilangan asal.

Justeru, penulisan ini diharapkan akan membuka mata semua bahawa tidak semuanya buruk dibawah pentadbiran yang lepas. Usaha-usaha pemulihan telah dimulakan sejak akhir 2016 lagi. Kesemuanya berkerja kuat untuk kelestarian FELDA termasuklah kebajikan peneroka-penerokanya.

RUJUKAN:

[i] https://www.google.com/amp/www.astroawani.com/berita-malaysia/felda-rugi-berjuta-akibat-perancangan-dan-pelaksanaan-lemah-123328%3famp=1

[ii] http://m.utusan.com.my/bisnes/ekonomi/fic-disusun-semula-ahli-lembaga-pengarah-letak-jawatan-shahrir-1.432696

[iii] http://www.fgvholdings.com/tag/datuk-wira-azhar/

[iv] https://www.google.com/amp/s/www.nst.com.my/node/285416/amp

[v] https://www.bharian.com.my/node/247341

[vii] https://www.google.com/amp/s/komunitijohor.wordpress.com/2017/06/10/kerajaan-setuju-jalan-felda-diselenggara-marris/amp/